ועדת הכלכלה, כנסת 24, פרוטוקול מספר 224, 2022-04-07 11:30

מיכאל ביטון: שלום לכולם, אנחנו מתחילים דיון בוועדת הכלכלה בפגרה.

מיכאל ביטון: הסיבה שאנחנו עושים את זה מחוץ לסדר היום הרגיל של הכנסת היא לנסות לקדם פתרונות נקודתיים.

מיכאל ביטון: בסוגיית ענף ההטלה, משרד החקלאות והארגונים שמנהלים את הענף לא הגיעו להסכמות מלאות, אבל להסכמות חלקיות.

מיכאל ביטון: היו לנו פה כבר מספיק דיונים, שלא הביאו תוצאות והסכמות.

מיכאל ביטון: אני ביקשתי מהארגונים היציגים וממשרד החקלאות לגבש כמה שיותר הסכמות, כדי לייצר פתרונות מהירים גם לאנשים שמחכים לתשובות וגם לייצור ביצים כדי שאף אחד פה לא יואשם במחסור בביצים.

מיכאל ביטון: ההסכמות שהוצגו לי מצומצמות מדי, אבל הן התחלה טובה.

מיכאל ביטון: הן לא עוסקות במכסות חדשות, אין הסכמות על הקצאת המכסות החדשות, אופן הקצאתן, היקף ההקצאה ואופן הביצוע – זאת לצערי בשורה לא טובה לרבים שמחכים למכסות חדשות, אבל אנחנו לא אמרנו נואש.

מיכאל ביטון: יתקיים אצלי דיון במאי או ביוני, עם חידוש הכנסת, רק על סוגיית המכסות החדשות לביצוע, בתקווה שעד אז הצדדים יגבשו הסכמות ופתרונות.

מיכאל ביטון: עיקר המחלוקת כרגע נסוב על כמה באמת הענף הזה צריך מכסות חדשות, באיזה היקפים, בלי לפגוע באיזונים וביציבות הכלכלית של הענף הזה, והמחלוקת השנייה – איך מצד אחד מעניקים מכסות חדשות ליזמים חדשים, אבל לא פוגעים בוותיקים שבגלל בירוקרטיה, לא מצליחים עדיין להביא את היתרי הבנייה או אזורי הגידול החדשים והאיגרת פוגעת בהם באופן מידי וסוגרת לולים רבים.

מיכאל ביטון: זה פחות או יותר אזור המחלוקת העתידי בנושאים של מכסות חדשות.

מיכאל ביטון: היום אנחנו נעסוק רק בהסכמות.

מיכאל ביטון: אם יהיה לי זמן ואתם תתנהגו יפה, ויש לי פה גם אורחים, אני אתן לאנשים לדבר לא רק על הנושא הזה, אבל לדקה וזה יהיה קצר ולעניין.

מיכאל ביטון: אם תעשו לי בעיות, הנושא יהיה הסכמות – הקראה והצבעה בלבד.

מיכאל ביטון: אתה כבר עושה לי בעיות.

אדוארד קוברסקי: מיכאל, סליחה.

מיכאל ביטון: אדוארד, אני מכבד אותך.

מיכאל ביטון: תעצור רגע ידידי, אתה מתכתב אתי כל יום, ואני מכבד אותך.

מיכאל ביטון: אני הסברתי שלא יהיה דיון על מכסות חדשות.

מיכאל ביטון: הסברתי שאנחנו נאפשר לכמה אנשים להתבטא, גם לך אני אתן.

מיכאל ביטון: אתם תתבטאו קצר ולעניין על מה שמטריד אתכם, כדי שזאת תהיה קריאת כיוון לעתיד.

מיכאל ביטון: זה לא ייפתר בדיון היום.

מיכאל ביטון: סוגיית המכסות החדשות לא תיפתר בדיון היום.

אדוארד קוברסקי: - -

מיכאל ביטון: אדוארד, אם תפריע לי, אני גם אוציא אותך.

מיכאל ביטון: אתה טרחת ובאת לכנסת ישראל, אל תדבר בלי רשות דיבור.

מיכאל ביטון: מי שידבר בלי רשות, אני מוציא אותו.

מיכאל ביטון: אני רוצה להגיד מה מוסכם כרגע, ואחרי זה אסף ממשרד החקלאות ישלים אותי, ואחרי זה אנחנו נקריא את ההסכמות, יהיו הערות חברי כנסת ותהיה הצבעה רק על ההסכמות.

מיכאל ביטון: בסוף ההצבעה על ההסכמות, אני אאפשר עוד דיון על בעיות נוספות ואני אתן לדוברים נוספים להתבטא.

מיכאל ביטון: למי שאין סבלנות, שלא יישאר פה.

מיכאל ביטון: זה סדר הדברים – הסבר מה מוסכם, התייחסות ח"כים והצבעה, אחרי ההצבעות דיון בבעיות נוספות, לפי דוברים שאני אאשר.

מיכאל ביטון: ההסכמות כרגע מבוססות על שני מרכיבים: יש לולים שהוקמו שנה, שנתיים קודם, במימון של משרד החקלאות, והם לא יכולים להתאכלס לפי התקנה.

מיכאל ביטון: משרד החקלאות הבין את הבעיה הזאת ומאפשר את האכלוס של הלולים הללו ותיקון התקנה באופן שיאפשר לאכלס אותם מידית ולהגדיל את הייצור בתשתיות קיימות – זה מצב אחד.

מיכאל ביטון: מצב שני שהוסכם הבוקר, ואני גם מברך עליו, לולים שכרגע בבעיה סביב סוגיית האיגרת יוכלו לגדל את המכסות שלהם בלולים קיימים, אם יש בהם מקום והם עומדים בתקן של מרחב הגידול לכל מטילה.

מיכאל ביטון: אלה שתי ההסכמות שבוצעו.

מיכאל ביטון: יש עוד מלא בעיות בענף ההטלה, ויש פה הרבה ממתינים למכסות חדשות מסוגים שונים ולפתרון בעיות מ-2021, למשל אנשים שהתאימו לולים ב-21' לאור המכסות החדשות שהוקצו ב-21', 170 מכסות; בפועל לא היה ביצוע, וכרגע התקנה כפי שהיא לא חלה עליהם, למרות שהם הותאמו כבר ב-21'.

מיכאל ביטון: לאנשים האלה ולעוד בעיות יוקצה הדיון במאי, יוני, בתקווה שגם שם יוצג לי פתרון מוצג.

מיכאל ביטון: אם נצטרך להכריע ככנסת ישראל במקום שאין הסכמות, אנחנו גם נעשה את זה.

מיכאל ביטון: אנחנו נביא הכרעות גם במקום שאין הסכמות.

מיכאל ביטון: רצוי שכל ההנהגה מכל הצדדים, גם של משרד החקלאות וגם של הארגונים היציגים, יביאו לנו את ההסכמות לגבי מכסות חדשות עד מאי, כדי שנאשר אותן בסוף מאי, ביוני לכל המאוחר, כי אחרת גם אין אפשרות ביצוע, וגם ההוגנות שאנחנו לא יודעים מה יתפתח בכנסת, ביציבות של הכנסת ובממשלה.

מיכאל ביטון: אם אנחנו רוצים לעזור, ויש רצון טוב, בואו נביא פתרון שנה, שנתיים קדימה וניתן שקט לענף הזה.

מיכאל ביטון: זאת ההקדמה שלי.

מיכאל ביטון: אסף, תשלים אותי, ואחרי זה הקראה.

אסף לוי: תודה רבה, אדוני היושב-ראש, תודה רבה על הדיון והפתיח.

אסף לוי: אכן המשרד ביקש להתקין את כל התקנות ולפתור את כל הבעיות שהיושב-ראש ציין, אבל אני מכבד ומודה לאדוני, שהוא נכנס מתחת לאלונקה ויסכים לקיים עוד דיון כדי לפתור את שאר הבעיות ולהביא לפתרון את כל הנושאים שבמחלוקת.

אסף לוי: הדברים בהסכמה הם להסדיר את האכלוס של לולים שעומדים בכל הדרישות הווטרינריות של מינימום מרחב מחיה של 750 לתרנגולת.

אסף לוי: יש עוד שני תיקונים נוספים, שיעודדו ויאפשרו את המעבר ללולים האלה: תיקון תקנה 7 של מתן תוספת מכסה למי שעובר לראשונה ללול מוסדר; ותיקון בתקנה 8, שזאת תוספת זמנית, מה שנקרא בלשון העם כפל גידול, כדי לאפשר לסנכרן בין זמני האכלוס מהלול הישן ללול הקיים כדי להוריד כל מיני שיקולים כלכליים שיאפשרו את האכלוס המשותף החדש.

מרב תורג'מן: תיקון תקנה - - -

אסף לוי: היושב-ראש אמר את זה בפתיח.

מיכאל ביטון: הסברתי כל כך טוב, שהוא לא מרגיש צורך לחזור אחריי.

מיכאל ביטון: נא לקרוא את התיקונים בלבד בתקנה, שנצביע עליהם.

מיכאל ביטון: אני אומר לפרוטוקול שזה תיקון ראשון.

מיכאל ביטון: במאי או במיוני נעשה עוד תיקונים כדי לפתור עוד בעיות.

אסף לוי: תודה רבה, אדוני היושב-ראש.

אסף לוי: בהתאם להנחייתך, אני אקרא רק את הסעיפים המוסכמים.

אסף לוי: גם יש שני תיקונים בסעיף 1 ההגדרות, שהם מוסכמים ונדרשים, אחד בהתאם לבקשה של הלשכה המשפטית של הוועדה לתקן את ההגדרה של "ועדת המכסות", והגדרה נוספת של "לול כלובים", שנדרשים כדי לאשר את הסעיפים שבהסכמה:

אסף לוי: אני מקריא רק את תקנה (1) ו-(3), שהן התקנות המוסכמות.

אסף לוי: תיקון תקנה 1 אדוני היושב-ראש רוצה להצביע סעיף, סעיף?

אסף לוי: או על הכול כמקשה?

מיכאל ביטון: אחד, אחד.

אסף לוי: סיימתי את סעיף 1.

מיכאל ביטון: מי בעד תיקון לתקנה 1?

מיכאל ביטון: מי נגד?

מיכאל ביטון: אושר.

מיכאל ביטון: אין מתנגדים, אין נמנעים – התקנה עוברת.

מיכאל ביטון: רם, אתה מחליף מישהו?

מיכאל ביטון: אתה ממלא מקום קבוע בוועדה של מישהו?

רם שפע: כן - - -

מיכאל ביטון: אתה יכול גם להצביע – פה אחד, סעיף 1 מאושר.

אסף לוי: בתיקון תקנה 5 אין לנו הסכמות, אז אני מדלג אדוני היושב-ראש.

מיכאל ביטון: רק מה שמוסכם.

אסף לוי: רק מה שמוסכם, אז תיקון תקנה 7 – תיקון (4) הוא התיקון המוסכם.

מיכאל ביטון: מי בעד הוספת תקנת משנה (יא)?

מיכאל ביטון: מי נגד?

מיכאל ביטון: מי נמנע?

מיכאל ביטון: אושרה.

מיכאל ביטון: פה אחד, אין נמנעים – התיקון מאושר.

מיכאל ביטון: יש עוד דברים להצבעה?

אסף לוי: כן, יש עוד שני סעיפים, אדוני היושב-ראש.

אסף לוי: אני אקדים ואומר, שהנוסח יהיה טיפה שונה ממה שפורסם בנוסח, אבל הובהר לוועדה, שיש תיקוני נוסח שאושרו על ידי משרד המשפטים מלבד בנוסח המתוקן.

מיכאל ביטון: בסדר גמור, נוסח אנחנו משאירים לכם, רק תגידו פה את המהות.

רם שפע: רק נוסח?

אסף לוי: זה רק נוסח.

מרב תורג'מן: לא, זה לא רק נוסח.

מרב תורג'מן: הוא מקריא עכשיו נוסח טיפה שונה, אבל המהות - - -

רם שפע: האם השינוי הוא בנוסח בלבד?

אסף לוי: כן כן:

מיכאל ביטון: אנחנו מצביעים על תיקון תקנה 8 – הוספת תקנת משנה (ה), מי בעד?

מיכאל ביטון: מי נגד?

מיכאל ביטון: אושר.

מיכאל ביטון: אין נמנעים, אין מתנגדים – התיקון מאושר.

אסף לוי: אדוני, עוד סעיף אחד: כפי שהיושב-ראש אמר בפתיחה, בשונה מהנוסח שהוגש לוועדה, נמחקו המילים "שהלול יאוכלס לראשונה בשנת התכנון".

אסף לוי: התיקון הזה מתבקש כדי לתת מענה רחב יותר למגדלים שבגלל האיגרת לא יינתן להם היתר אכלוס בלול הישן, כדי שיוכלו לעבור גם ללול קיים שלא אוכלס לראשונה.

אסף לוי: אנחנו משפרים את המצב של רווחת המטילות, כי הן עוברות מלול של 350 סמ"ר, שיכול להיות מאוכלס גם בתנאי האיגרת, ומאפשרים להן לעבור ללול רפורמה שיש לו רישוי עסקים, כשהלול עצמו עומד במינימום 750 סמ"ר, הכול בהתאם לאישור המנהלת הכללית, כדי שתהיה לנו בקרה, גם של המשרד וגם של ועדת המכסות.

הילה קרן: אדוני, אני אשמח להתייחס לזה אם אפשר.

מיכאל ביטון: לא, כרגע אנחנו בהסכמות, אחרי זה אני אתן זמן להתייחסויות.

הילה קרן: זה יהיה מאוחר מדי.

הילה קרן: אני מנהלת פעילות ציבורית בעמותת אנימלס.

מיכאל ביטון: כן, אנחנו יודעים את עמדתכם, היא גם נכתבה.

מיכאל ביטון: כל העולם של הלולים עובר ללולים יותר אנושיים.

מיכאל ביטון: יש פה מקרה יחידי פרטני של לולים, שמומנו על ידי משרד החקלאות לפני שנה ולפני שנתיים לאכלוס.

מיכאל ביטון: הם חדשים, במימון המשרד, בהוראת המשרד ובמימון האנשים, אז אנחנו נעים לדור חדש של לולים, ולא יהיו יותר לולים כאלה.

מיכאל ביטון: אבל אנחנו לא פוגעים בקניין של האנשים, ולא פוגעים ברציפות הממשלתית, שהיא בעצמה מימנה את הפעולה, כי זה חלם שממשלה בונה לול ולא מאכלסת אותו ואומרת לאדם:

מיכאל ביטון: תבנה ואתה תאכלס והיא מועלת בקניין ובהתחייבות שלו, זאת בעיה.

מיכאל ביטון: עכשיו אני אתן לך דקה להתייחס לנושא.

הילה קרן: אנחנו מבינים שהלולים שכבר נבנו הם עובדה מוגמרת לשנים הקרובות, ושהם יאוכלסו כעת, אבל אנחנו חושבים שצריכה להיות הבחנה בתקנה 9 בין לולים שנבנו לבין לולים שעדיין לא נבנו.

הילה קרן: מה שאנחנו ביקשנו זה דבר מאוד מאוד פשוט, להוסיף בתקנה 9 תנאי שאומר שיאופשר האכלוס של לולי הכלובים, ובלבד שהלולים הוקמו והותקן בהם הציוד לאחזקת התרנגולות במועד אישור התקנות.

הילה קרן: אם הכוונה היא לאפשר את האכלוס של הלולים בדלתון ובגורן, מה שאנחנו מבקשים לא ימנע את זה.

הילה קרן: מה שאנחנו מבקשים זה רק למנוע בנייה של לולים נוספים, בהתאם למדיניות המוצהרת של המשרד.

מיכאל ביטון: בוא נשמע את ההתייחסות של המשרד, בבקשה.

אסף לוי: תודה רבה, אדוני היושב-ראש.

אסף לוי: אני מבקש להזכיר שהתקנות הן שנתיות לשנת 2022, וככל שנידרש - - -

מיכאל ביטון: אבל לפרוטוקול אין כוונה לבנות לולים כאלה יותר, ואתה תעגן את זה בתקנות חדשות?

אסף לוי: אני חושב שגם כשהשר פרסם את תקנות רווחת מטילות, שכבר פורסמו להערות הציבור, מדיניות הממשלה כבר פורסמה, ואני חושב שאף מגדל שיודע את הכיוון לא יבנה עכשיו לול כלובים.

מיכאל ביטון: ואיך היא רוצה לעגן את זה בעתיד?

הילה קרן: אז למה ההתנגדות לתיקון שאנחנו מבקשים?

הילה קרן: מה הסיבה להתנגדות?

מיכאל ביטון: כי זה לא חל על העתיד, כי כל שנה זה מחדש.

אסף לוי: התקנות הן תקנות שנתיות.

מיכאל ביטון: התקנה היא שנתית.

הילה קרן: תקנה שנתית, יש עוד שמונה חודשים ל-2022, למה שאנשים יבנו עכשיו?

מיכאל ביטון: לא, הם לא יבנו, אין להם אישור, רק מה שנבנה כמו שאמרת.

הילה קרן: אם זה רק מה שנבנה, מה הבעיה?

מיכאל ביטון: אבל זה כתוב בתקנה.

הילה קרן: זה לא כתוב.

מיכאל ביטון: בתקנה כתוב רק מה שנבנה.

הילה קרן: לא, זה לא מה שכתוב.

שמעון ביטון: בתקנות 22' כתוב ייבנו רק לולים נטולי כלובים, בתקנות 22', לא בתיקון.

קריאה: לא בתיקון, בתקנות עצמן.

שמעון ביטון: בתקנות כבר רשום.

מיכאל ביטון: אסף, ההחרגה של אותם מקרים מיוחדים שאנחנו מאשרים עכשיו היא בשל העובדה שהם נבנו כבר.

הילה קרן: כתוב לולים שיאוכלסו בשנת התכנון, ומה שד"ר לוי הקריא כרגע מחק את הלולים שיאוכלסו בשנת התכנון.

הילה קרן: יש עוד שמונה חודשים עד סוף השנה.

מיכאל ביטון: אסף, אנחנו יכולים לכתוב – הבעיה שזאת הצהרת כוונות.

מיכאל ביטון: התקנה יכולה לחול על שמונה חודשים, אבל את רוצה שלצמיתות לא יבנו יותר כלובים כאלה.

אסף לוי: אדוני, זה לא בתקנות האלה.

אסף לוי: כפי שכבר נאמר להם, הסעיף הזה הוא באישור המנכ"לית, כשהסעיף הזה ידוע.

אסף לוי: העמדה של השר והמנכ"לית ידועה, שלא ייבנו לולים חדשים, שהם לולים בכלובים.

מיכאל ביטון: אני אומר לך שזה יותר טוב מלכתוב משפט לשמונה חודשים.

הילה קרן: הצהרות אני מכבדת, הן חשובות, אבל התקנות מחייבות את המדיניות המוצהרת.

מיכאל ביטון: לא, דה-פקטו, זה גם בפועל.

מיכאל ביטון: הילה, בפועל גם לא נבנו חדשים כאלה, אלה לא רק הצהרות, גם המציאות בשטח.

הילה קרן: אנחנו יודעים שיש מתחמים שנמצאים בתהליכי בנייה.

מיכאל ביטון: אבל לא כאלה.

הילה קרן: אנחנו רוצים למנוע את הבנייה של לולי כלובים בהם, כרגע התקנות לא מונעות את זה.

מיכאל ביטון: את אמרת את עניינך, עוד משפט אחרון של המשרד.

אסף לוי: אדוני, אמרתי שאנחנו לא חושבים שיש צורך בתיקון הזה.

אסף לוי: זה נכנס במסגרת השיקולים של המנכ"לית.

אסף לוי: אני לא חושב שיש מגדל שעכשיו יבנה לול כלובים, כשהוא יודע - - -

מיכאל ביטון: תודה, ההבהרה הזאת מקובלת, והצהרת הכוונות ברורה.

מיכאל ביטון: הוועדה פה תיפגש - - -

צחי בן עיון: אני רוצה להשלים את מה שהיא אמרה, לפני ההחלטה.

מיכאל ביטון: אני מניח שאתה אמנון קרן.

צחי בן עיון: לא, אני צחי בן עיון.

מיכאל ביטון: אז אתה לא מדבר עכשיו.

מיכאל ביטון: אף אחד לא מדבר.

מיכאל ביטון: היא התייחסה לסוגיית צער בעלי חיים, שהיא באמת ספציפית.

צחי בן עיון: אני רוצה להתייחס לצער בעלי חיים לפני ההחלטה.

מיכאל ביטון: לא להרים ידיים, אני אשתדל לתת לרבים מכם ואתם תדברו דקה.

מיכאל ביטון: אבל אם אתם תפריעו לי, זה לא יהיה.

מיכאל ביטון: סיימנו את ההקראה?

מרב תורג'מן: כן.

מיכאל ביטון: סיימנו את ההצבעות?

מרב תורג'מן: לא.

מיכאל ביטון: על מה מצביעים עכשיו?

מרב תורג'מן: על תיקון תקנה 9, הוספת תקנת משנה (ג), כפי שהוקרא עם התיקונים.

מיכאל ביטון: תיקון תקנה 9 – הוספת תקנת משנה (ג), כפי שהוקרא עם התיקונים, מי בעד?

מיכאל ביטון: מי מתנגד?

מיכאל ביטון: אושר.

מיכאל ביטון: התיקון אושר פה אחד.

מיכאל ביטון: עכשיו אני עושה סבב של דוברים.

מיכאל ביטון: נא לדבר דקה, תגידו את אשר על לבכם.

מרב תורג'מן: רק התייחסות קטנה לגבי התחילה, אני אשמח גם לשמוע את עמדת המשרד.

מרב תורג'מן: יובהר שהתקנות האלה ייכנסו לתוקף ביום פרסומן ברשומות, והשאלה אם תחילתן ביום פרסומן ברשומות מסתדרת עם ההסכמות.

אסף לוי: מסתדרת, אין בעיה.

מיכאל ביטון: חברי הכנסת יכולים לדבר גם עכשיו וגם אחר כך, אבל מה שעכשיו יישמע פה אלה הבעיות שלא נפתרו עדיין.

מיכאל ביטון: מה שהצבענו אלה בעיות קטנות שפתרנו; יש בעיות גדולות שלא נפתרו.

מיכאל ביטון: אם תרצו לשמוע ואז להגיב, בבקשה.

רם שפע: אני מוכן לחכות.

אורי מקלב: תודה רבה, אדוני היושב ראש.

אורי מקלב: ראשית אני רוצה להודות לך על הפעילות ועל ההכנה שאתה עושה לפני הישיבות, מה שמביא אותנו להסכמות ולא לדיונים ולוויכוחים סביב שולחן הוועדות.

אורי מקלב: זה דורש ממך מאמץ של זמן והרבה יותר מכך.

אורי מקלב: אנחנו מודים לך על הגישה הזאת, ולכן זה גם משתקף בפתיח שלך.

אורי מקלב: אנחנו מברכים על ההסכמות שהגעתם אליהן, וגם תמכנו בכך.

אורי מקלב: אנחנו נחשפים ומודעים לכך שבשנתיים האחרונות אנחנו נמצאים במצב אחר, גם קורונה שהביאה תמורות, למשל בפסח לפני שנתיים לא היו ביצים בהרבה בתים.

אורי מקלב: גם עכשיו עקב המלחמה בין רוסיה לבין אוקראינה והיבוא המתוכנן מאוקראינה שלא מגיע, יש כבר היום מחסור – בין אם נכון או לא.

אורי מקלב: במקום שאני קונה כל שנה ביצים לפסח נאמר שהוא לא יכול לקבל הזמנות.

אורי מקלב: אני דיברתי עם השר ודיברתי עם כולם, שלא יהיה מחסור.

אורי מקלב: הוא אמר לי: אתה אומר שאין מחסור ואתה מדבר בעיתונות, אבל אני פועל בשטח.

אורי מקלב: הספק שלי שרוצה להרוויח, לא מקבל ממני הזמנות.

אורי מקלב: עד הרגע הזה אני מקווה שיהיה בסדר, יש הכרזות, אולי הן לטובה כדי למנוע הגירה של ביצים ועל ההשלכות עקב כך, אבל במציאות אנשים בשטח כבר עורכים את הקניות.

מעוז ליפשיץ: יש לזה פתרון.

מיכאל ביטון: לא להפריע.

מיכאל ביטון: אני לא יודע מי אתה, אבל לא להפריע.

מיכאל ביטון: זאת פעם אחרונה שיש הפרעות של אורחים.

אורי מקלב: אני חושב שחשוב שתצא כאן, מתוך הוועדה - - -

מיכאל ביטון: אתה נוגע בעיקר הדבר: מצד אחד, השתמשו בטיעון שהולך להיות מחסור בביצים, ולכן תקנה שלא יכולנו כמעט לדון בה, כי היא הגיעה ביום האחרון של השנה, של יבוא שלא היה כמותו, שני מיליארד ביצים, וקבעה תוספת מכסות שלא היתה כמותה של פי כמה מהרגיל.

מיכאל ביטון: שני סוגי טענות היו למגדלים: אנחנו בעד הגדלה סבירה של הענף, אבל לא למוטט אותו בהצפה, כי בהיצף כולם ייפגעו.

מיכאל ביטון: יש מצבים מיוחדים בחגים עקב ההתנהגות הביולוגית של ענף ההטלה של הביצה, ויש מצבים שיש מחסור ואנחנו מכירים בייבוא, ואתה מייבא בתקופות המחסור ובשוטף אתה מסתמך על ביצה ישראלית.

מיכאל ביטון: מה קרה בפועל?

מיכאל ביטון: ברגע שיצאו כותרות לעיתונים, לא משנה מי אמר ומה אמר, שעלול להיות מחסור, אנשים מתחילים לאגור, והאגירה יוצרת מחסור – לא השימוש, אלא האגירה.

מיכאל ביטון: בינתיים אנחנו רואים שלא הגענו למשבר בענף הביצים, ואני מקווה שגם לא נגיע בחג, אבל יש לנו עבודה לעשות ותיקונים.

מיכאל ביטון: עוד חברי כנסת בשלב הזה?

אורי מקלב: אני רוצה לדבר על משהו כללי יותר.

אורי מקלב: היינו עדים בכנסת לוויכוחים, לאי-הסכמות ואחרי זה הסכמות בין המגדלים לבין משרדים ממשלתיים, משרד החקלאות באופן ספציפי.

אורי מקלב: בשנה האחרונה המתח בין המגדלים לבין משרד החקלאות לא מביא שקט לענף.

אורי מקלב: מצד אחד, אתם מפעילים רגולציה על המגדלים, שאולי היא חשובה בריאותית וגם תכנונית, אבל אתם הופכים אותם בסופו של דבר לעובדים שלכם.

אורי מקלב: אין להם שום תמרון ושום יכולת גמישות, לא באופן שבו הם מגדלים ומה הם מקבלים.

אורי מקלב: בסופו של דבר הם עובדים שלכם, מה נשאר בענף הזה?

אורי מקלב: אין פה חופש עיסוק, יש פה הכתבה שהם עובדי המשרדים עד לפרט הקטן.

אורי מקלב: בשנים האחרונות הטלתם עליהם הרבה מאוד משימות של שינוי הלולים, דרישות כאלה ואחרות, שהגדילו להם מאוד את ההוצאות שלהם.

אורי מקלב: אני לא יודע איפה קיים עוד מצב, שמצד אחד אתם אחראים רק על ההוצאות שלכם, בלי שאתם לוקחים אחריות על ההכנסות שלהם.

מיכאל ביטון: אי ודאות כל שנה.

מיכאל ביטון: כל שנה הם לא יודעים אם תהיה תקנה, זה מרחף מעליהם כמו חרב.

אורי מקלב: למה הם נקראים עצמאיים?

אורי מקלב: אין להם יכולת החלטה, תמרון וגמישות בשום דבר, מהמחיר ועד לכמות.

אורי מקלב: הכול עלה, ומצד שני אתם לא נותנים להם שום ביטחון.

מיכאל ביטון: ישיבה ראשונה של הסכמות ואישורים היום תיתן טעם טוב לקדם את ענף ההטלה ולהרגיע את העניינים, ואולי גם נגיע לצומח, לפירות ולירקות, ששם גם לא הגענו להתקדמות ואפילו המצב מעט יותר מתוח, יש לנו קצת הסכמות.

אורי מקלב: אני רוצה לחזק את ידיך.

אורי מקלב: אני חושב שאתה מהווה עוגן במערכת היחסים בין הממשלה לבין המגדלים, אני חושב שהוועדה היא העוגן.

אורי מקלב: מערכת היחסים היא לא טובה, ואם אין אמון במשרד ובשרים, ולצערי אני שומע את זה גם מאחורי הקלעים – ולי יש את הזכות להגיד את זה, אבל אני לא חושף את מי שאומר את הדברים – מרגישים שהם לא מגיעים מהענף, לא מרגישים שהם מכירים.

אורי מקלב: יש דרישות, צרכים ומחויבויות כלכליות מצד האוצר, אבל אין במשרד מי שמגן עליהם.

אורי מקלב: מערכת היחסים הזאת מידרדרת ונעשית גרועה יותר ויותר.

מיכאל ביטון: היום זאת התחלה של גמישות.

מיכאל ביטון: היתה פה גמישות, הייתי אומר בעיקר מצד המשרד, בתיקונים האלה.

מיכאל ביטון: אנחנו רוצים גמישות גם מהמשרד, גם מהארגונים – יש גמישות כזאת, הפערים לא גדולים, אפשר להביא פתרון, אנחנו נעבוד עליו במפגשים הקרובים.

אורי מקלב: המגדלים לא צריכים להיות במאבק כל הזמן, הם צריכים לגדל.

מיכאל ביטון: נכון, אפשר לעשות רפורמה בשותפות, בהסכמות, אפשר 80% שותפות ו-20% ויכוח; מה שקרה לנו בחקלאות זה 100%, כלום לא מוסכם, אבל היום התחלנו 10%, 15%.

מיכאל ביטון: בואו נתחיל.

מיכאל ביטון: חברת הכנסת לימור מגן תלם, תודה שבאת בפגרה.

מיכאל ביטון: את יודעת, מקלב גר פה, אנחנו רק אורחים שלו...

לימור מגן תלם: הוא גם היה אצלי בוועדת משנה להגנת הצרכן בבוקר.

מיכאל ביטון: מקלב הוא פה, הוא בירוחם, הוא עובד.

אורי מקלב: אני הייתי השבוע בירוחם, ואני ראיתי את תוצאות ההשקעה בכל מקום – מגרשי משחקים, מבנים, חנכנו בניין בן עוד שתי קומות.

מיכאל ביטון: מרכז קהילתי.

אורי מקלב: כשהוא היה ראש העיר, הוא אמר שקומה אחת לא מספקת אותו, יהיו עוד שתי קומות, וזה בוצע.

מיכאל ביטון: בוצע.

מיכאל ביטון: יפה, אשריך.

לימור מגן תלם: אדוני היושב-ראש, רציתי להתייחס בעיקר לסוגיה החשובה של הוספת לול קיים, מה שנקרא לול נטוש, ללול חדש לעניין המכסות, מאחר שאדוני היושב-ראש אמר שאנחנו מדברים רק על הסכמות.

מיכאל ביטון: אנחנו נשמע אותם, עכשיו נשמע את אלה שמחכים למכסות, ואז תוכלי להתייחס.

לימור מגן תלם: חבל שאין הסכמה, ואם כן ידובר על זה, אני אשמח להתייחס לנושא החשוב הזה.

מיכאל ביטון: אני חושב שאנחנו קרובים להסכמה.

לימור מגן תלם: כי אנחנו פה בוועדת הכלכלה תמיד מדברים על תחרות ועל פתיחת השוק לתחרות, ואדוני היושב-ראש מוביל מהיום הראשון שהוא יושב-ראש ועדת הכלכלה.

לימור מגן תלם: לכן אני חושבת שהעניין הזה מאוד חשוב לפתיחת השוק.

לימור מגן תלם: אני אשמח לשמוע את כולם ולהתייחס לזה יותר בהרחבה.

מיכאל ביטון: תתייחסי.

מיכאל ביטון: אני חושב שלוועדה יש תפקיד להוריד את גובה ועוצמת הלהבות בוויכוחים האלה ולהיות הבית להסכמות.

לימור מגן תלם: נכון.

מיכאל ביטון: הפערים לא כל כך גדולים, וגם בתוכם אמרתי:

מיכאל ביטון: תסמיכו אותי לחלק מסוים בוויכוח ותנו לי לנתח את זה ולהחליט על חלק קטן, זאת גם אפשרות, אבל צריך לעבוד.

מיכאל ביטון: זה לא משנה שיש לנו חגים, צריך לעבוד, להתחיל לדבר כל יום, עד שנביא עוד בשורות לאנשים.

מיכאל ביטון: אנשים פה מחכים לזה.

לימור מגן תלם: לנסות להגיע להסכמות.

רם שפע: אני אדבר בקצרה שקודם כל מאוד משמח בעיניי מה שקרה פה בדקות האחרונות.

רם שפע: יישר כוח גדול גם לך מיכאל וגם למשרד החקלאות, שהגעתם להסכמות.

רם שפע: אני חושב שזה מלמד על השיחה שהיתה לנו פה בסוף דצמבר לפני רבעון, שם הטענה היתה פשוטה: אם מפסיקים להתייחס לענף ההטלה ולמגדלים כאל חבורה עם כל מיני מילים לא טובות, אלא מתייחסים אליהם כאל שותפים, ואתה בוודאי וגם הם מתייחסים למשרד כאל שותף, אפשר על הכול להסכים.

רם שפע: הנה, אני חושב שזאת הוכחה באמת נפלאה, אותם סעיפים שהתווכחנו עליהם בדצמבר, אנחנו מסכימים עליהם היום פה.

מיכאל ביטון: מתחילים, יש עוד עבודה.

רם שפע: אם אנחנו במגמה חיובית, אפשר לשמר אותה.

רם שפע: בלי לנקוב בשמות, מגדלים – בחלקם צעירים – כותבים: אנחנו בוכים מהתרגשות, מה רצינו?

רם שפע: כמו שאמרת בצדק, שאת אותו דבר שכבר עשינו ושילמנו נוכל בינתיים לאכלס, שלא לדבר על התרומה המשמעותית של זה לחברה הישראלית ביכולת לייצר פה יותר ביצים בתקופה הקרובה וזאת שאחריה.

מיכאל ביטון: אגב, שני המהלכים האלה לבדם מכניסים בוסט של ייצור ישראלי גדול מאוד.

מיכאל ביטון: אני לא יודע את המספרים, מישהו יאמוד אותם בערך?

רם שפע: כ-100 מיליון.

מיכאל ביטון: 100 מיליון?

קריאה: רק באכלוס הזה - - -

מיכאל ביטון: והעברת מכסות של לולים?

רם שפע: הכול ביחד כ-100 מיליון.

מיכאל ביטון: 100 מיליון ביצים בשנה?

קריאה: כמובן.

רם שפע: משפט לסיכום, בוא נזכור שאותם אנשים מענף ההטלה, אזרחים ישראלים פטריוטים, שגרים בגבולות שלנו, מה שהם רוצים זה להמשיך לגדל לרווחתם ולרווחת אזרחי ישראל.

רם שפע: אני גם מתחבר לדברים שנאמרו פה לגבי הדברים שצריכים לתקן – יתוקנו, אבל בהסכמה ובשותפות, ולא בדריסה, זה אף פעם לא עוזר לאף אחד.

רם שפע: אני שמח על הקו הזה, נמשיך ללוות אותך חבר גם בהמשך ההסכמות.

מיכאל ביטון: תודה רם, הלוואי שהרוח הזאת תגלוש לענפי העלים ולפירות התלויים על העצים ולצומח על הקרקע.

רם שפע: אנחנו אומרים שם את אותו הדבר שאנחנו אומרים פה, ישכילו להסכים אתנו, נגיע להסכמות.

מיכאל ביטון: שרוח הדברים תגלוש לשם.

מרדכי אלקבץ: אני רוצה להודות לחברי הכנסת אורי מקלב ולרם שפע על הדברים שהם אמרו.

מיכאל ביטון: וגם ללימור.

מרדכי אלקבץ: וגם ללימור – למרות שאני לא מסכים.

מיכאל ביטון: היא לא אמרה מי יודע מה, היא בסך הכול פרגנה.

מרדכי אלקבץ: אוקי, אז אני אפרגן גם לה, תודה גם לך.

מיכאל ביטון: אתה תפרגן לה, היא שמרה את המחלוקת לאחר כך.

מרדכי אלקבץ: אני קודם כל רוצה להודות לך כבוד היושב-ראש על התיווך, להודות גם לשר החקלאות על הגמישות שהוא גילה בתיקון התקנה הזאת.

מרדכי אלקבץ: אני מקווה שזאת תחילתה של ידידות.

מיכאל ביטון: אני מבקש לרשום את הפרגון הזה בפרוטוקול, אלקבץ מפרגן לשר החקלאות.

מיכאל ביטון: .

מרדכי אלקבץ: אני מודה נקודתית.

קריאה: כי הוא יודע מה החלופה שהולכת להיות.

קריאה: ..

מרדכי אלקבץ: כבוד היושב-ראש, מי כמוך יודע שהיינו נכונים לפשרות מעמיקות, מבחינתנו הן היו מהפכניות, היינו מוכנים.

מרדכי אלקבץ: אתה ניסית לתווך ולהגיע לשולחן הזה היום עם הסכמות כאלה, זה לא הצליח, אני מקווה שבמאי כפי שאמרת יתקיים דיון.

מיכאל ביטון: אבל תעבדו, אל תחכו למאי, תעבדו באפריל, תעבדו.

מרדכי אלקבץ: כבוד היושב-ראש, אני לא יכול אחרי התודות האלה להתעלם ולשכוח את מצוקתם וזעקתם של אותם מגדלים, שהיום פרנסתם נגדעה באבחת סכין על ידי משרד החקלאות, שהודיתי לו לפני רגע, באמצעות השירותים הווטרינרים.

מרדכי אלקבץ: יש מגדלים, בני 70 ומעלה, שבהוראת השירותים הווטרינרים נאסר עליהם לחדש להקה.

מרדכי אלקבץ: הלולים עומדים ריקים, הם מגיעים לפסח ובאופק לא נראה שהם יוכלו לאכלס, אלא אם כן אנחנו נמצא את הדרך להגיע להסכמות, שישאירו גם אותם למשך תקופה שבה המדינה - - -

מיכאל ביטון: מוטי, הדיון הזה זה דיון של פתרונות, בעיות תאמין לי תיכף נשמע.

מיכאל ביטון: הרעיון המרכזי שמצד אחד המדינה והמשרד לא מוותרים על הדרישה להוציא את הלולים מהיישובים ולשדרג אותם.

מיכאל ביטון: מה שנשאר זה איך לזרוע אבן דרך, שתכיר בהתקדמות בנושא ובתמרוץ של מענקים ושל הלוואות, שהעסק יזוז בכל ההיבטים, לא רק באכיפה הרגולטורית של הווטרינר, אלא בגיבוי ובאפשרות להתקדם.

מיכאל ביטון: חלק מהאנשים יצרו פתרון לגרד את האוזן ביד אחרת, ובעצם הם אכלסו את הלולים כבר במטילות חדשות עם חיי מדף של שנה, שנתיים, אבל לא כולם זכו לעשות את זה, לא כולם יכולים להעביר את המכסה שלהם כרגע למקום אחר, ובאמת הם החלשים ביותר.

מיכאל ביטון: אני מסכים אתך, אלה לא הגדולים, זה לא מי שהתארגן על עצמו, אלה הנידחים והמבוגרים, שלא תמיד ידעו את כל הבירוקרטיה וזה לא תמיד תלוי בהם.

מיכאל ביטון: הם רוצים היתר בנייה, הם רוצים לצאת, אבל מישהו אחר מפריע להם.

מיכאל ביטון: הם לא יקבלו לעולם היתר בנייה ביישוב שאין בו אתר לפינוי הפסולת שהם מייצרים, אז הוא אומר: אני לא נותן לך בכלל היתר, גם אם הוא רוצה להתקדם.

מיכאל ביטון: אני מסכים אתך שהבעיה הזאת זועקת והיא תישמע פה בוועדה.

מיכאל ביטון: אני רוצה להיות מעורב יחד אתכם למצוא דרך, שפותרת את הבעיה הזאת לטווח של חצי שנה, שנה ומאפשרת לאחרים ללכת להסכמות האלה.

מיכאל ביטון: אני חושב שאנחנו קרובים.

מיכאל ביטון: אני חושב שהיום הרוח של מה שעשינו פה היום יכולה להקרין לצד הנוסף.

מיכאל ביטון: אתה צודק שרציתי יותר, רציתי היום להביא הרבה יותר הסכמות, אבל מספיק שהרוח טובה לבאות, זאת התקדמות מבחינתי.

מיכאל ביטון: הווטרינר רוצה לדבר, בבקשה.

תמיר גשן: אני רוצה להזכיר לידידי אלקבץ, שהאיגרת שיצאה ב-2019, לפני יותר משנתיים, אבני הדרך בה נקבעו יחד אתכם, ויש מסמכים חתומים על זה.

תמיר גשן: אפשר להתווכח - - -

מיכאל ביטון: מר גשן, הדיון הזה הוא דיון על הסכמות, גמרנו אותו, מבחינת המשרד נגמרה העבודה בדיון הזה.

מיכאל ביטון: אחרי זה אנחנו שומעים את זעקת האזרחים, שלא פתרו להם את הבעיות בדיון הזה.

מיכאל ביטון: אם אתה רוצה עכשיו זכות דיבור, אל תלך להתנצחות, כי ההתנצחות לא מובילה – הוא כתב ככה, אתה כתבת ככה, ההוא עיכב וההוא לא עיכב.

מיכאל ביטון: תאמין לי, כל אחד יביא לך מסמך אחר וכל אחד יסביר לך, שכשרציתם לדחות יישום אגרת דחיתם, וכשרציתם להיות אנושיים בדבר הזה הייתם.

מיכאל ביטון: אני לא רוצה התנצחות, היא בכלל לא מקדמת אותנו.

מיכאל ביטון: תגיד משהו שמקדם אותנו עכשיו, תן תקווה לעתיד, לא מי כתב ומה כתב.

תמיר גשן: אדוני היושב-ראש צודק, אבל נאמרו דברים לפרוטוקול, ואני חייב להתייחס אליהם ולא בהתנצחות.

תמיר גשן: אני רוצה להזכיר שאל מול המגדלים שלא משדרגים את לוליהם, יש כאן מעל תשעה מיליון אזרחים שצריכים לצרוך ביצים שמיוצרות בתנאים נאותים.

תמיר גשן: אני רוצה להזכיר שהתנאים של הלולים האלה משפיעים על היעילות של הייצור בארץ.

תמיר גשן: מוטי, אני לא יודע אם עשית את החשבון כמה ביצים משווקות למטילה במדינת ישראל.

תמיר גשן: אני עשיתי את החשבון, ובשנים האחרונות משווקות פחות מ-230 ביצים למטילה במדינת ישראל, בזמן שבניסויי הטלה במשרד החקלאות מראים שהפוטנציאל הוא 289 ביצים למטילה.

מיכאל ביטון: בקיצור, לקחת אותי להתנצחות, תודה על העזרה לדיון...

מרדכי אלקבץ: הוא מדבר על כלכלה, כשתחום האחריות שלו - - -

מעוז ליפשיץ: אני מגדל מטילות במרכז הארץ.

מעוז ליפשיץ: שמי מעוז ליפשיץ, אבא שלי פה בן 80 נמצא לידי.

מיכאל ביטון: אנחנו עושים סבב אזרחים עכשיו.

מיכאל ביטון: מעוז מתחיל, אחרי זה אדוארד.

מיכאל ביטון: כל מי שירצה, ידבר.

שמחה רוטמן: אדוני היושב-ראש, אני גם אשמח לשאול איזה שאלה או שתיים.

מיכאל ביטון: אתה יכול.

מיכאל ביטון: רק הגעת, ברוך הבא.

מיכאל ביטון: תשהה בדיון.

שמחה רוטמן: לכן אני שואל.

מיכאל ביטון: תשהה בדיון, כבר נגמר, הצבענו על התקנות.

שמחה רוטמן: אין בעיה, עדיין יש לי שאלה לשאול, יש דיון, לא?

מיכאל ביטון: בטח שתקבל ואתה תשתתף.

מעוז ליפשיץ: תודה רבה על זכות הדיבור ועל הזמן שאתם משקיעים.

מעוז ליפשיץ: נתתם פה פתרון נקודתי ללולים במושב גורן.

מעוז ליפשיץ: אנחנו השקענו מכספנו, לא חיכינו לרפורמה.

מעוז ליפשיץ: מגדלי מטילות ותיקים במרכז הארץ, הסבנו לולים במהירות שיא, שגידלו בהם גידול אחר, פטם, ללול מעוף, על פי כל התקנות וכל הדרישות.

מעוז ליפשיץ: בעקבות זה שהוא לול מוסב ולול חדש, אנחנו לא זכאים לתוספת שמאוד תעזור ותוכל לקדם את הכלכליות של הפרויקט הזה, שהושקעו בו כארבעה מיליון שקל מכספנו הפרטי.

מעוז ליפשיץ: זה גם פתרון לייצור בכל הארץ.

מעוז ליפשיץ: אנחנו יודעים שיש בעיה עם מקומות חדשים ועם היתרי בנייה.

מעוז ליפשיץ: יש לולים רבים ישנים, גם בצפון, גם במרכז, שלא מגדלים בהם.

מעוז ליפשיץ: פשוט תנו להסב אותם ללולים מתקדמים ותנו את התוספות המגיעות, כמו שנתתם בגורן, ונוכל לאכלס את הלול של מעל 30,000 מטילות.

מיכאל ביטון: כשאתה עשית את ההסבה, אתה קיבלת איזה גיבוי למהלך מהמשרד או שעשית אותו על דעת עצמך?

מעוז ליפשיץ: אנחנו לא המתנו לרפורמה מעולם, השקענו מכספנו גם ב-2016-2015.

מעוז ליפשיץ: נכון, עשינו לול של כלובים, והיום ראינו לאן הולך ענף ההטלה ולאן הרוח נושבת ואמרנו: אנחנו משקיעים, לא מחכים לשום רפורמה, ואנחנו בונים לול מתקדם על פי התקן האירופי.

מיכאל ביטון: לפי מה שהבהרת לי גם בשיחה קודמת, אתה כבר מגדל ביצים, אבל התשתית שלך יכולה לקלוט יותר מכסות.

מעוז ליפשיץ: נכון, אני יכול לקלוט את כל המגדלים של עין ורד, שמגדלים בחצר האחורית בלולים.

מעוז ליפשיץ: הם יכולים לעבור אלי, ואם תאשרו שלול מוסב יהיה כמו לול חדש, הם יוכלו לקבל תוספת, להמשיך לגדל ולהמשיך להתפרנס יחד אתי.

מיכאל ביטון: אני צריך רק להבין משהו, כשאנחנו אישרנו בתיקון עכשיו שמגדלים שלא יכולים בתשתית הקיימת להמשיך לגדל, הם יכולים להעביר אליו?

מעוז ליפשיץ: הם יכולים, אבל לא יהיו זכאים לתוספות, כי אני לול מוסב ולא לול חדש.

מיכאל ביטון: אתה יכול להמשיך להגדיל ולגדל עבור אחרים, אבל לא את המכסות שלך?

מיכאל ביטון: אסף תסביר לי.

אסף לוי: תודה רבה, אדוני היושב-ראש.

אסף לוי: אם הצלחתי להבין, כי אני פעם ראשונה שומע את הבעיה – אם הלול הוא לול ללא כלובים והוא לול מעוף, גם התיקון הזה לא היה נדרש כדי לאפשר גידול משותף חדש, והוא יכול היה לעשות גם לפי התקנות הקודמות; והתיקון עכשיו שאישרנו של התוספת 100,000, אם הם עוברים לראשונה ללול רפורמה, הם יקבלו את ה-100,000 ביצה.

אסף לוי: אם אני מבין מה ידידי אומר, שאת התוספת של ה-500,000 לפי 7(ה) הוא לא זכאי, הוא זכאי ל-100,000.

אסף לוי: ה-100,000 היה בשנת 2021, ב-2020, וכל מה שהוא תכנן עליו כשהוא בנה את הלול, רלוונטי גם השנה ומצבו לא הורע והתיקון הזה שיפר את מצבו.

מיכאל ביטון: ואתה גם תדבר אתו פרטנית.

אסף לוי: בשמחה רבה.

מעוז ליפשיץ: נכון, אבל התיקון של ה-500 יעזור.

מיכאל ביטון: מעוז, אנחנו לא עושים פה וכחנות.

מיכאל ביטון: יש פה עוד אנשים, אדוארד בבקשה.

אדוארד קוברסקי: אני יזם חקלאי.

מיכאל ביטון: לאט לאט, לך יש זמן, אתה יכול לנשום ולדבר לאט ואנחנו נקשיב לך, שתהיה פה דממה באולם בבקשה.

אדוארד קוברסקי: אני עם שותפי, ברשותנו שתי חוות, שיכולות היום לאכלס 50,000 מטילות ביצי חופש, וארבע שנים מועצת הלול מתנהלת כמו קרטל.

אדוארד קוברסקי: פעם אחת אין זכויות, פעם שנייה תהרוס את הלול החדש ותבנה חדש, למה?

אדוארד קוברסקי: יש החלטת ממשלה מ-2019, מוטי.

מיכאל ביטון: דבר אתי.

מיכאל ביטון: אל תדבר עם אנשים, דבר אתי.

מיכאל ביטון: איזה סוג הלול שלך?

אדוארד קוברסקי: לול רבייה, זה לול חופש, זה זכרים ונקבות שהולכים על הרצפה, ועכשיו אין.

מיכאל ביטון: ואתה ארבע שנים מחכה למכסות חדשות?

אדוארד קוברסקי: נלחם מול מועצת הלול, מול מוטי.

מיכאל ביטון: מחכה למכסות חדשות?

אדוארד קוברסקי: כן, צריך לבטל בכלל את המכסות.

אדוארד קוברסקי: למה בירקות אין?

אדוארד קוברסקי: אנחנו חיים עם זה, עם יבוא, עם יצוא, למה צריך לעגן?

מיכאל ביטון: אבל אין הצעה כזאת על הפרק.

מיכאל ביטון: אם ממשלת ישראל רוצה לבטל את ענף ההטלה, שתביא הצעה על בסיס תכנית רב-שנתית לקנות את הקניין הזה חזרה מבעלי המכסות ולבטל את הענף, אבל אין הצעה כזאת, לפחות לא מעשית.

אדוארד קוברסקי: מיכאל, גם בירקות ביטלו בלי - - -

מיכאל ביטון: אבל אדוארד, הממשלה לא הודיעה שהיא מבטלת.

אדוארד קוברסקי: מה אני צריך לעשות עכשיו?

אדוארד קוברסקי: הוא רואה את החייל הלבנוני, אני רואה את המצרי.

אדוארד קוברסקי: אתה רוצה לראות טלפון?

אדוארד קוברסקי: כל יום יש אזהרה.

אדוארד קוברסקי: תירגעו חבר'ה, הפגזה במצרים.

אדוארד קוברסקי: תגיד לי שאני אלך מפה לבית משפט להביא צו מניעה לחלוקה.

מיכאל ביטון: יש לך זכויות.

אדוארד קוברסקי: וזה בניגוד להחלטת ממשלה.

מיכאל ביטון: אדוארד, יש לך זכויות לעתור ולממש את הזכות שלך כאזרח, אם אתה מרגיש שנפגע הקניין שלך.

מיכאל ביטון: אסף, אתה מכיר את המקרה שלו?

מיכאל ביטון: אתם בקשר אתו?

אסף לוי: כמו שהוא פונה אליך, גם אני מדבר עם אדוארד כמעט כל יום.

מיכאל ביטון: יופי, אז אני רוצה שקצת תעזור להסביר לי ולייצג אותו.

מיכאל ביטון: מבחינת התשתית שיש לו היום, היא יכולה לקלוט הטלה?

אסף לוי: התשתית יכולה, לפי התקנות לא.

אסף לוי: למר קובלסקי יש לו לול קיים, שהיה בשלוחה אחרת ולא שלוחת הטלה.

אסף לוי: הוא רוצה להסב - -

מיכאל ביטון: --להסב או פטם או משהו אחר.

אסף לוי: לא משנה איזו שלוחה היתה לו, היתה לו שלוחת רבייה, להסב אותו למטילות.

מיכאל ביטון: להסב אותו למטילות, ואת זה לא אישרנו עד עכשיו.

אסף לוי: זאת בדיוק המהות.

מיכאל ביטון: זה העתיד שאנחנו רוצים לקדם ביוני.

מיכאל ביטון: אם נקדם ביוני, הוא יהיה זכאי?

אסף לוי: כן, ככל שנשנה את ההגדרה.

מיכאל ביטון: הוא טוען שהוא ממתין ארבע שנים, אנחנו עוסקים בזה כמה חודשים, מה קרה בשנים הקודמות מבחינתו?

אסף לוי: בשנים הקודמות הסדרת הקרקע של מר קובלסקי היא הסדרה מיוחדת, ואם אדוני היושב-ראש זוכר, בתיקון בסוף 2021 תיקנו את ההגדרה של בעלות לקרקע, גם מי שיש לו שכירות לטווח ארוך.

אסף לוי: עד תקנות 2021 נתנו רק קרקע פרטית ונחלה, ולראשונה כשאני התבשרתי ב-2021 שהוא לא עומד בתנאים, בגלל שההגדרה של הזכויות בקרקע אינה עומדת, הכנסנו את התיקון ב-2022.

מיכאל ביטון: אז הוא התעכב עד 21' בשל בעלות על קרקע.

אסף לוי: נכון.

מיכאל ביטון: ומ-21' הוא מתעכב, כי הוא לא מקבל מכסות חדשות.

אסף לוי: נכון, כי הוא לא עומד בהגדרה של - - -

מיכאל ביטון: לולים כאלה יכולים לגדל מכסות של מישהו אחר?

אסף לוי: לא, כי ההגדרה של לול, כדי לאפשר גידול משותף, צריכה להיות שלבעל הלול תהיה לפחות מכסה אחת בלול הקיים.

מיכאל ביטון: שהוא כבר קיים שם.

אסף לוי: נכון, והתיקון שיאפשר את זה – זה הסעיף במחלוקת.

מיכאל ביטון: במידה ואנחנו מגיעים להסכמות ביוני, הוא יוכל לקבל?

אסף לוי: אנחנו נצטרך לאפשר, כמובן באופן שוויוני, לכל אזרחי ישראל להגיש, והוא יוכל.

מיכאל ביטון: ברור, אנחנו לא נותנים לו אישית, אבל הוא יוכל להיות חלק מאלה שמגישים את הבקשה.

אסף לוי: נכון, קודם כל הוא הגיש את הבקשה גם במסגרת התקנות, הוא רק לא עומד בתנאי הסף האפשריים, אבל ככל שנשנה את ההגדרות, כמובן שנאפשר לכל האזרחים להגיש בקשה מחודשת בהתאם למדיניות החדשה שנקבעה.

אדוארד קוברסקי: מיכאל, זאת פשוט הדרדרות.

אדוארד קוברסקי: יש אצלי אישור וטרינרי, רישיון עסק, יש הכול, למה לדרדר אותי?

אדוארד קוברסקי: תגיד לי, בשביל מה?

אדוארד קוברסקי: אסף, מאורי אריאל יש החלטת ממשלה על הלולים שמדברת עלי, ואתם עושים הכול שלא לקבל אותה.

מיכאל ביטון: הבעיה שהחלטות ממשלה לא מבוצעות בישראל.

אדוארד קוברסקי: כן, זאת הבעיה שלנו.

מיכאל ביטון: לפעמים אפילו החוק לא מבוצע.

אדוארד קוברסקי: זאת הבעיה שלנו.

שמחה רוטמן: אבל אתה נותן גיבוי למי שמונע את יישום החוק.

מיכאל ביטון: לא, זה לא מופיע בתקנה.

מיכאל ביטון: אתה הקשבת לאנשים פה?

אדוארד קוברסקי: רגע, מי כתב את התקנה?

שמחה רוטמן: זה לא קשור לתקנה עכשיו, כי התקנה שלו שתנאי הסף שנקבעו בזמנו החריגו אותו.

מיכאל ביטון: לא, לא החריגו אותו.

שמחה רוטמן: זה מה שאסף אמר, הקשבתי לדברים שהוא אמר.

מיכאל ביטון: אתה לא מקשיב לנציג המשרד.

שמחה רוטמן: הקשבתי.

מיכאל ביטון: אסף, אתה יכול לחזור על הדברים, למה הוא לא מקבל זכות לגדל מטילות?

אסף לוי: עד 2021 הוא לא עמד בתנאים של הגדרה של קרקע, כי יש לו הסדרה מיוחדת.

שמחה רוטמן: ההגדרה של קרקע מופיעה בהחלטת הממשלה?

אסף לוי: לא החלטת ממשלה, בתקנות.

שמחה רוטמן: שלכם?

אסף לוי: כן כן.

שמחה רוטמן: זה מה שאני אומר, החלטת הממשלה לא החריגה אותו, מי שהחריג אותו - - -

מיכאל ביטון: לא, הפוך, החלטת הממשלה החריגה אותו, אבל היא לא היתה בחוק, כי הממשלה לא היתה מתואמת לחוקים.

שמחה רוטמן: התקנות לא הותקנו בהתאם להחלטת הממשלה, כי החלטת הממשלה - - -

מיכאל ביטון: לא, התקנה קיימת לפני החלטת הממשלה.

מיכאל ביטון: הממשלה קיבלה החלטה, שאי אפשר לבצע אותה.

אסף לוי: חבר הכנסת רוטמן, אני לא יודע על איזה החלטת ממשלה הוא מדבר, אני מדבר על התקנות שלנו.

שמחה רוטמן: זה לפי מה שנאמר פה.

שמחה רוטמן: אם משהו לא נאמר נכון, חשוב לתקן לפרוטוקול.

אסף לוי: התקנות מגדירות מי יכול לבקש מכסה חדשה, והתנאי הבסיסי בשנת 2021 יהיה בעלות על הקרקע.

מיכאל ביטון: עד 21' – בעלות על הקרקע.

שמחה רוטמן: מה מקור המגבלה הזאת?

מיכאל ביטון: בעבר, אם אתה חקלאי – שזאת אדמה שלך.

שמחה רוטמן: מי קבע את המגבלה?

אסף לוי: המחוקק, הכנסת.

מיכאל ביטון: מקום המדינה עד 21'.

שמחה רוטמן: זה בחוק?

אסף לוי: לא בחוק.

מיכאל ביטון: תקנה שהיא מתוך חוק.

שמחה רוטמן: חברים, אני שואל שאלה נורא נורא פשוטה, ולא צריך לבלבל.

שמחה רוטמן: יש תנאי סף.

שמחה רוטמן: , אתה אומר שהוא לא נכנס אליהם, אני שואל מי קבע את תנאי הסף האלה?

אסף לוי: המחוקק, מי שהתקין את התקנות.

אסף לוי: תקנות זה חוק.

מיכאל ביטון: תקנה.

שמחה רוטמן: אתה אומר תקנה, הוא אומר חוק.

מיכאל ביטון: לא, זה חוק.

אסף לוי: אתה המחוקק.

אסף לוי: ברגע שאושרו התקנות, הן בחוק.

מיכאל ביטון: התקנות הן בחוק.

שמחה רוטמן: התקנה זה מחוקק משנה, האם הכלל הזה קבוע בחוק, בתקנה, או בכללים של מועצת הלול?

שמחה רוטמן: זאת שאלה מאוד פשוטה.

מיכאל ביטון: בתקנה.

אסף לוי: הכלל הזה נקבע בחקיקת משנה בתקנות, שוועדת הכלכלה מאשרת.

שמחה רוטמן: של השר.

אסף לוי: נכון.

שמחה רוטמן: מתי נקבעה המגבלה הזאת?

מיכאל ביטון: היא קיימת כל הזמן, עד 21' היא קיימת, אבל זה היה הפוך.

מיכאל ביטון: אסף זיהה את הבעיה ואמר:

מיכאל ביטון: אני אפתח את זה לאחרים ואני אגמיש, ואז הוא הגמיש ב-21' גם לשכירות על הקרקע.

מיכאל ביטון: הוא הגמיש בשביל אנשים כמוהו.

שמחה רוטמן: אבל אמרה היועצת המשפטית, שזה עניין של פרשנות, אז אני מנסה להבין האם זה עניין של פרשנות או עניין של תקנה.

חיים בורובסקי: הסיפור פה זה לול חדש.

מרב תורג'מן: למיטב הבנתי, בתקנות המכסות עד שנת 2021 - - -

אסף לוי: החל משנת 2022, כשתיקנו את הבעיה על בעלות של הקרקע, ההגדרה "התנאי הבסיסי למכסה חדשה" זה לול חדש.

אסף לוי: בתקנות שאושרו לשנת 2022 נקבע שלול חדש זה לול שאוכלס והוקם לראשונה בשנת התכנון, כפי שהיה בכל השנים למכסה חדשה.

אסף לוי: מדיניות המשרד היתה, עד התיקון הנוכחי, שמכסה חדשה תינתן רק משנבנה לול חדש, זו היתה המדיניות.

אסף לוי: כפי שהמשרד ביקש בתיקון הזה, שכרגע לא מאושר, להגדיר לול חדש גם לול שהוסב, לו שהיה קיים והוסב.

שמחה רוטמן: ואת זה כרגע לא מאשרים.

שמחה רוטמן: לאיזה רובריקה זה נכנס, של חדש או מוסב?

מיכאל ביטון: מוסב.

אסף לוי: זאת אומרת, גם אחרי שנאשר את התקנות, הוא לא יקבל כלום.

מיכאל ביטון: אלא אם כן נביא עוד הסכמות עד יולי.

מיכאל ביטון: הוא לא היחיד, יש הרבה כמוהו.

שמחה רוטמן: זאת אומרת שכרגע ההתנגדות של מועצת הלול, שבגללה הוועדה פה לא מאשרת את התקנות, מונעת מאנשים כמוהו לקבל את המכסות.

מיכאל ביטון: הם פה והם ידברו, ההתנגדות אומרת שאם עושים שינוי – הרי מה זאת הסבה?

מיכאל ביטון: נניח שיש עוד 3,000 לולים של פטם שאפשר להסב, אתה יוצר הגדלת ייצור.

שמחה רוטמן: ומועצת הלול לא רוצה את הגדלת הייצור.

מיכאל ביטון: לא, היא רוצה להגדיל.

מיכאל ביטון: היא הסכימה למאות מכסות חדשות.

שמחה רוטמן: אז מה הבעיה?

מיכאל ביטון: היא אמרה: מצד אחד אתה מגדיל, ומצד שני אתה פוגע בוותיקים, כי אתה סוגר לולים אחרים.

שמחה רוטמן: לא הבנתי איך אני סוגר.

מיכאל ביטון: כי אתה עושה עליהם רגולציה שלא היתה עד עכשיו, שאומרת להם שלא יוכלו לייצר יותר ביצים.

מיכאל ביטון: הם באים ואומרים: נגדיל בסביבות 220 מכסות, הם הסכימו.

מיכאל ביטון: אני אמרתי: 280, אמרתי להם שזה גם יהיה 320 מכסות חדשות, שזה הרבה יותר ממה שהיה אי פעם.

מיכאל ביטון: זה פי שניים מ-21' ששם הוקצו 170 מכסות, ואגב לא בוצעו, כי החוכמה פה בהסכמות ובהודעה משותפת היא לא רק להקצות את המכסות, זה תהליך בירוקרטי כבד, שצריך להצליח לבצע אותו.

מיכאל ביטון: אז הם אומרים: כן, נוסיף 300.

שמחה רוטמן: אדוני היושב-ראש, אז אני אשמח לשאול את השאלה הכללית שלי עכשיו, כי אני שומע אותך וזה נשמע לי משונה.

מיכאל ביטון: אתה יכול להתייחס, כי זה בדיוק הזמן שתכננו שאתה תתייחס.

שמחה רוטמן: יש לי קודם כל שאלה עובדתית, מידע שאולי חסר לי.

שמחה רוטמן: אני יודע שלפני חגים אנחנו לא עומדים בעומס ואנחנו מייבאים ביצים.

שמחה רוטמן: כמה ביצים אנחנו מייבאים בשנה מחוץ לארץ?

מיכאל ביטון: הפעם הם אמרו שהם יביאו שני מיליארד, זה מספר אסטרונומי.

מיכאל ביטון: בעבר הביאו 200 מיליון.

שמחה רוטמן: 200 מיליון?

שמחה רוטמן: 300 מיליון?

מיכאל ביטון: זה מה שהביאו בעבר, אבל האישור שהם ביקשו הפעם זה להביא שני מיליארד.

שמחה רוטמן: זאת אומרת 10% מגודל השוק, שאנחנו מביאים בשנה?

אסף לוי: כן, עונתי.

שמחה רוטמן: מה, גודל השוק העונתי או גודל השוק השנתי?

שמחה רוטמן: אני שואל מאוד מדויק.

מיכאל ביטון: הוא ייתן הסבר.

מיכאל ביטון: אתה שואל שאלה, תן הסבר.

אסף לוי: אוהבים את זה, לא אוהבים את זה, הענף מתוכנן.

שמחה רוטמן: לא אוהבים את זה.

אסף לוי: בגלל זה אמרתי אוהבים, לא אוהבים.

אסף לוי: כשמתכננים ענף מתוכנן, לא מתכננים למקסימום ולא מתכננים למינימום, אנחנו מתכננים לממוצע, ואת הפיקים בחגי ישראל, בדרך כלל חגי תשרי וחגי פסח, ואם חס וחלילה יש מחלות, הביקוש עולה.

אסף לוי: אנחנו לא נייצר את הביצים לפי הפיק הגבוה, כי זה ייצור לנו עודפים ונטל כלכלי גם על המגדלים וגם על הציבור בתקופה שלא צריך את העודפים.

שמחה רוטמן: איך עודפים מייצרים - - - ?

שמחה רוטמן: טוב בסדר, אני לא אשאל את זה.

אסף לוי: עוד פעם, תרנגולת, אם אני רוצה או לא רוצה, מטילה שתי ביצים - - -

שמחה רוטמן: ויתרתי על השאלה.

מיכאל ביטון: אני אגיד לך מה ההנחות, כמו שבמתמטיקה יש הנחות בתרגיל.

שמחה רוטמן: רק שאם ההנחות לא נכונות, התוצאה בהכרח תהיה שגויה.

מיכאל ביטון: אם יש רצון אמיתי של ממשלת ישראל לסגור את התכנון - - -

שמחה רוטמן: אני שמעתי שיש רצון כזה.

מיכאל ביטון: זה לא בדיוק, כן ולא.

שמחה רוטמן: אני שמעתי ידיעה גדולה, שרוצים לבטל את המכסות ואת התכנון בענף הלול, צריך כמובן לפקח על הנושא של הבריאות.

מיכאל ביטון: אבל הם הביאו תכנון.

שמחה רוטמן: מה זאת אומרת הם הביאו?

שמחה רוטמן: הם הביאו, כי הוטל פה וטו.

מיכאל ביטון: לא, אין וטו, אתה יכול לבטל, איזה וטו?

שמחה רוטמן: לבטל את המכסות לחלוטין, אתה זורם אתי, כי יש לי חוק כזה.

שמחה רוטמן: עשיתי על בוטנים, ואני אעשה גם על הלולים.

מיכאל ביטון: כן, אבל אני אגיד לך מה התנאי – שאם אדם קנה מכסה והיא שווה כסף, תן לו כמה שהיא שווה ותן לו את ההתייקרות שלה, תקנה את המכסות חזרה.

אדוארד קוברסקי: מיכאל, זה שוק למכור נייר?

אדוארד קוברסקי: בסך הכול זה נייר, לא לול.

אדוארד קוברסקי: זה ממש ככה.

שמחה רוטמן: השאלה אם המכסה שאדם קנה היא הקניין שלו.

שמחה רוטמן: אם הטענה שלך שמכסה היא קניין של אדם, שהיא טענה מאוד משונה, שמכסה היא קניין של אדם.

מיכאל ביטון: למה?

מיכאל ביטון: אם אדם קונה זכות להפעיל מונית ואתה לוקח לו את המונית?

שמחה רוטמן: לא לוקח, חס ושלום.

מיכאל ביטון: עשיתי פה חוק 500 מוניות של מובילאיי שמסתובבות חופשי ללא נהג.

מיכאל ביטון: באים החבר'ה ואומרים - - -

שמחה רוטמן: זה שהם באים, אני יודע, אבל לא פגעת להם בקניין.

מיכאל ביטון: לא, הם קנו מונית, מספר מהמדינה, אז מובילאיי יקבל - - -

שמחה רוטמן: הוא קנה גם.

מיכאל ביטון: לא, הוא לא קנה, לא היה בחוק.

שמחה רוטמן: אז נמכור לו, מה זה משנה?

אדוארד קוברסקי: מיכאל, זה לא מונית, זה בסך הכול נייר.

מיכאל ביטון: אדוארד, זה לא נעים לי להוציא אותך, אבל אני אצטרך להוציא אותך.

שמחה רוטמן: האמירה של קניין - - -

מיכאל ביטון: אז עזוב את זה, ולמה עזוב את זה רוטמן?

מיכאל ביטון: בגלל שהמשרד בסוף הביא תקנה.

מיכאל ביטון: המשרד הביא תקנה.

שמחה רוטמן: המשרד הביא בסוף תקנה, שלפי המכתב שאני קראתי פה, ראיתי שיש פה תיקונים יחידים עליהם יש הסכמה.

שמחה רוטמן: יש פה איזה שחקן וטו, שנקרא המועצה לענף הלול.

מיכאל ביטון: זה לא מדויק.

שמחה רוטמן: זה מה שכתוב.

מיכאל ביטון: אבל רוטמן, אתה הולך לשלב אחרון.

מיכאל ביטון: המכתב הזה הגיע מתי?

מיכאל ביטון: בינואר, פברואר.

שמחה רוטמן: 6 באפריל.

מיכאל ביטון: עכשיו הוא הגיע.

מיכאל ביטון: אותו משרד הביא לפה תקנה שהוא ביקש בלי שום שינויים, בלי שום וטו ב-30 בדצמבר.

שמחה רוטמן: בסדר גמור.

מיכאל ביטון: הוא קיבל כל מה שהוא רצה.

שמחה רוטמן: כנראה שלא, כי הוא אומר שיש - - -

מיכאל ביטון: אבל זאת לא האמת, בוא תשמע מה האמת.

שמחה רוטמן: אבל אני קורא מה כתוב.

מיכאל ביטון: אבל אתה לא יודע מה היה פה, אתה קורא מכתב מאפריל, ואני אגיד לך מה היה בדצמבר.

מיכאל ביטון: בדצמבר אמרנו: תפסיקו לריב אחד עם השני, תביאו תקנה מוסכמת.

מיכאל ביטון: פנינו כבר לבקשה הזאת באוקטובר, לא הגיעה.

מיכאל ביטון: הגיעו שלושה ימים לפני הסוף והביאו תקנה, לא מוסכמת.

מיכאל ביטון: ניסינו לגשר בין הצדדים, לא הצלחנו.

מיכאל ביטון: ישב פה השר ב-31 בדצמבר ואמר: או שזאת התקנה או כלום.

מיכאל ביטון: הם הלכו עם דמעות הביתה ואני אישרתי תקנה, כמו שהשר רצה.

שמחה רוטמן: מצוין, בוא נגיד לפרוטוקול שגם אם לא יגיעו להסכמות עם מועצת הלול, התקנות יאושרו, ואז הכול בסדר.

מיכאל ביטון: לא, היא כבר מאושרת, אתה לא מקשיב.

מיכאל ביטון: אתה לא מקשיב.

מיכאל ביטון: השר קיבל תקנה, בלי שום תיקון של אף אחד, לא של הוועדה ולא של הארגונים, 100% מבוקש זה מה שהוא קיבל, אז על מה אתה מדבר שמישהו הטיל וטו?

שמחה רוטמן: אתה מדבר אתי על דצמבר.

שמחה רוטמן: יש מכתב שהונח על שולחן הוועדה – או שהמכתב הזה לא נכון.

מיכאל ביטון: אבל יש שאלות על המכתב הזה.

מיכאל ביטון: אם קיבלת כל מה שרצית בדצמבר, מה קרה באפריל?

מיכאל ביטון: זה תכנון לשנה קדימה, זאת ראיית הנולד.

מיכאל ביטון: מה התגליות החדשות?

מיכאל ביטון: מה קרה בארבעה חודשים במדינת ישראל, שאף אחד לא ידע שזה יקרה וכולם הזהירו אותו פה ואמרו לו: אתה סתם הולך לייבוא ויהיו מלחמות בעולם שלא יאפשרו ייבוא.

שמחה רוטמן: אדוני היושב-ראש, אני מאוד מתקשה לנהל אתך דו-שיח, מאחר ועל כל מילה שאני אומר, אתה קוטע אותי תוך שנייה.

מיכאל ביטון: עכשיו רק אתה תדבר, בבקשה.

שמחה רוטמן: אני אשמח.

שמחה רוטמן: אני רואה פה מספר תקנות, שלפי המכתב של השר יש גם הגדלה דרסטית של מספר המכסות, שוב גם זה להבנתי כבר כניעה, כי הדיבור היה לבטל בכלל את המכסות.

יוני דימרי: זה נמצא בחוק ההסדרים.

שמחה רוטמן: אני רואה כניעה בנושא של ביטול המכסות בכלל.

מיכאל ביטון: אבל אתה לא אומר את האמת, כי לא היתה פה כניעה.

מיכאל ביטון: הם נכנעו, הם קיבלו את התקנה על הראש שלהם ב-100%, על מה אתה מדבר?

מיכאל ביטון: הם הלכו מפה עם דמעות.

שמחה רוטמן: זה שהם הלכו עם דמעות בדצמבר, אני כרגע רואה אותם עם חיוכים באפריל, אז כנראה משהו קרה בין דצמבר לבין אפריל.

מיכאל ביטון: לא ראינו פה הרבה מחייכים.

שמחה רוטמן: אני אומר את מה שאני רואה, ואני רואה את מה שכתוב מולי.

שמחה רוטמן: אתה רוצה להגיד דברים אחרים?

שמחה רוטמן: זה בסדר, אבל שוב, חזקה על שר החקלאות שכותב:

שמחה רוטמן: לצערי – אז כנראה שהוא עצוב, כי הוא כותב לצערי, לכן הוא עודד פורר שר החקלאות כנראה עם דמעות – התיקונים היחידים עליהם ישנה הסכמה של המועצה לענף הלול הן תקנה 3(4), תקנה 4 ותקנה 5 לנוסח המעודכן.

שמחה רוטמן: מכאן אני למד שמה שבא לפני 3(4), דהיינו 1, 2, 3 ומה שבא אחרי 5 לא מוסכמים.

מיכאל ביטון: התיקונים היחידים, אחרי נוסח התקנה שהוא קיבל ב-100% את מבוקשו בווטו, הוא הטיל פה וטו בוועדה.

שמחה רוטמן: אז אני מציע שהוא יבוא לפה ויטיל וטו גם עכשיו, אבל אני אומר את דעתי.

מיכאל ביטון: פעם אחת נותנים לשר להטיל וטו, זאת היתה פריבילגיה מיוחדת.

שמחה רוטמן: יש פה אדם שהגיע, וכמוהו יש עוד הרבה אנשים אחרים, שגם מושקעים וגם משקיעים חדשים שירצו להיכנס לתחום.

שמחה רוטמן: חזקה על אדם שמשקיע את כספו, את מרצו, את הזמן שלו ואת הקרקע שהוא קיבל, בשכירות, ברשות או בזיקת הנאה או בטאבו, חזקה על אדם שמשקיע בכך את זמנו, שהוא חושב שהוא יידע מה לעשות עם הביצים שהוא ייצר – או שהוא יצליח למכור אותן בשוק בישראל בעתות מצוקה או לא בעתות מצוקה, או שיידע לייצא אותן לחוץ לארץ, שבמקום שאנחנו נייבא ארצה 200 מיליון או שני מיליארד, אנחנו נייצא החוצה, או שאתה יודע מה?

שמחה רוטמן: הוא סתם מאוד מאוד אוהב חביתות.

שמחה רוטמן: אני חושב שהסיטואציה שבה אנחנו מנהלים את הדבר הזה עם איזה שיבר של המועצה לענף הלול, שיושבת ומחליטה לאדם כמה לגדל – למועצה לענף הלול יש כללים נורא חשובים, בלי שום ציניות, כל מה שנוגע לתנאי הגידול, כל מה שנוגע לתברואה, אנחנו יודעים מה יכול לקרות בהובלה, יש כל מיני כללים שנוגעים לאופן הגידול, לאופן השיווק, לאופן ההובלה, ולדאגה לכך שמחלות לא יתפרצו, שעל חלק מזה אחראי משרד החקלאות וחלק מזה המועצה לענף הלול, יש כל מיני רובריקות.

שמחה רוטמן: אבל בכל מה שנוגע לתכנון השוק, תכנון השוק זה דבר שמעולם לא היה נכון, ובוודאי ובוודאי לא נכון בזמננו.

מיכאל ביטון: זה לא הדיון היום.

שמחה רוטמן: אני אסיים.

שמחה רוטמן: אפשר לבטל את התכנון במכה אחת; אפשר לבטל את התכנון בהדרגה באמצעות הגדלת המכסות או חלוקת מכסות לכל דורש.

שמחה רוטמן: גם אם עכשיו אני אחליט במדינת ישראל, שכל מי שרוצה יקבל כובע של מונית, ואני פותח מספרים הרבה יותר גדולים – אגב, יש על זה פסק דין של בג"צ, אין זכות אדוני היושב-ראש - - -

מיכאל ביטון: ביטול התיקון לא עוסק רק במכסות, יש לך מחיר קבוע לביצה בישראל.

מיכאל ביטון: אלה החלטות דרמטיות, אתה צריך לבטל את המחיר לביצה.

שמחה רוטמן: לא נכון, כי למשל על לחם אין מכסות יצור ללחם ויש פיקוח על מחיר הלחם, אין חיבור בין אחד לשניים.

שמחה רוטמן: יש פיקוח על מחיר הלחם, דבר שאולי טעון תיקון בפני עצמו, אבל יש פיקוח על מחיר הלחם ואין מכסות לחם.

מיכאל ביטון: בסדר גמור, אמרת משפט לסיום.

מיכאל ביטון: זה דיון אחר.

שמחה רוטמן: את המכסות הללו ואת הכללים האלה צריך לבטל.

שמחה רוטמן: אפשר לבטל אותם באופן הדרגתי, ולהבנתי יכול להיות ששר החקלאות היה מעדיף לבטל אותם בבום, אני בוודאי מעדיף לבטל אותם בבום, אבל נראה לי שעקב השיג ושיח המתמשך שיש לו אתך מול הוועדה, הוא עושה את זה בהדרגה, ואולי באמת צריך לעשות את זה בבום.

שמחה רוטמן: אני בוודאי אציע הצעת חוק כזאת, אבל הסיטואציה שבה אנשים שרוצים להתפרנס מיגיע כפיהם, אחרי שבמדינת ישראל עבר חוק יסוד: חופש העיסוק, ואחרי שהם השקיעו בכך מכספם ומקניינם ואנחנו מונעים אותם בגלל טענות של בירוקרטיה שאדם צריך לבקש רשות כמה לגדל, הדבר הזה צריך לעבור מן העולם.

מיכאל ביטון: אבל למה אתה לא עושה את המלחמה הזאת נגד אלה שסוגרים להם את הלולים עכשיו?

שמחה רוטמן: יש אנשים שבמקום סחר בביצים, עושים סחר במכסות ביצים.

מיכאל ביטון: אבל רוטמן, למה אתה לא עושה את המלחמה הזאת גם למבוגרים שאחרי 70 שנה מגדלים ופתאום סוגרים להם את הלול?

שמחה רוטמן: בהחלט יכול להיות שלטובת הדבר הזה, מדינת ישראל תהיה צריכה לחשוב על מתווה לפיצוי, יכול להיות.

מיכאל ביטון: לא הבנת את השאלה, אתה אמרת: הוא השקיע מכספו, בוא ניתן לו לגדל.

שמחה רוטמן: לא, אני לא אומר: בוא ניתן לו, זה לא מה שאני אומר.

שמחה רוטמן: אני לא אומר: בוא ניתן לו לגדל, אני אומר שאין לנו שום זכות להפריע לו לגדל.

שמחה רוטמן: זאת זכותו לגדל, יש חוק יסוד.

מיכאל ביטון: למה מפריעים למגדלים אחרים?

שמחה רוטמן: נצטרך להפסיק עם זה.

מיכאל ביטון: אז למה אתה לא נלחם על זה?

שמחה רוטמן: אני נלחם, בוודאי.

מיכאל ביטון: גם על הוותיקים?

שמחה רוטמן: בוודאי, להפסיק להפריע להם.

מיכאל ביטון: זאת ההצעה שלנו.

שמחה רוטמן: לא, זאת לא ההצעה שלכם, כי אתה ממשיך לנסות לשמר את עולם המכסות.

מיכאל ביטון: אתה אומר: הנה מגדל שישקיע, אני אומר לך: הנה מגדל אחר, ותיק שהשקיע.

מיכאל ביטון: זה סוגרים לו וזה פותחים לו.

שמחה רוטמן: אף אחד לא סוגר.

מיכאל ביטון: סוגר, האיגרת סגרה.

שמחה רוטמן: מצד התנאים התברואתיים, מצד התנאים הבריאותיים.

מיכאל ביטון: התנאים האלה היו טובים עד לפני יומיים.

שמחה רוטמן: זה דיון אחר.

שמחה רוטמן: אדוני, זה דיון אחר לחלוטין, האם כאשר קובעים תנאי תברואתי צריך לתת סיוע לאדם שהסתמך על המצב הישן?

שמחה רוטמן: יכול להיות.

מיכאל ביטון: לא עושים את זה.

שמחה רוטמן: יכול להיות, אבל זה לא תלוי אחד בשני.

מיכאל ביטון: למה לא?

שמחה רוטמן: כי כרגע אתה דופק אדם שנמצא בגבול מצרים, בגלל שיש לך איזה סכסוך עם מישהו בגבול לבנון.

שמחה רוטמן: זה לא עובד ככה.

מיכאל ביטון: ולמה אתה דופק אדם בגבול לבנון?

שמחה רוטמן: לא הבנתי, אתה מצדיק עוול בעוול?

שמחה רוטמן: זה הסיפור?

מיכאל ביטון: לא, תפתור את שתי העוולות, תביא פתרון לשתיהן.

מיכאל ביטון: אף אחד לא קודם לאחר, שתיהן צריכות פתרון.

שמחה רוטמן: הכלל במדינת ישראל ובכל העולם המערבי שיש חופש עיסוק.

שמחה רוטמן: אתה פוגע בזכותו של אדם פלוני, בגלל שיש איזה סכסוך למדינת ישראל מול אדם אלמוני.

שמחה רוטמן: אתה מחזיק אותו בן ערובה, כי הוא יושב עם שלטר או הוא יושב עם השלטר.

מיכאל ביטון: פגעו לו בחופש העיסוק, הוא היה מגדל עד היום.

שמחה רוטמן: אני מסכים, צריך לטפל בו, זה לא קשור.

מיכאל ביטון: זה כל מה שרציתי שתדע, שיש פה פגיעה בעוד אחרים.

שמחה רוטמן: פשוט אין קשר בין אחד לשני.

שמחה רוטמן: אני אגיד לך יותר מזה, בוא נמצא פתרון לכל ענף הלול, ואני אגיד לך: אדוני, אני לא מוכן לשחרר את ענף הלול, כל זמן שאנחנו לא פותרים את ענף המוניות.

שמחה רוטמן: זה לא עובד ככה, אתה לא יכול לחבר בין אחד לשני.

שמחה רוטמן: הוא צריך לגדל, והוא צריך לגדל.

שמחה רוטמן: הוא רוצה שיפצו אותו?

שמחה רוטמן: שיגיש תביעה נגד המדינה, או שנעזור לו פה בוועדה, יכול להיות שאני הראשון שיעזור לו, מה זה קשור אחד לשני?

מיכאל ביטון: יפה, אהבתי את הסיכום שלך.

מיכאל ביטון: אליעזר טרפלר, יושב-ראש מושב דישון.

אליעזר טרפלר: תודה שנתת לי את זכות הדיבור.

מיכאל ביטון: תודה שחיכית בסבלנות.

אליעזר טרפלר: האמת שהתעייפתי כבר.

מיכאל ביטון: זה הגורל שלנו פה.

אליעזר טרפלר: הגעתי אליכם מהצפון הרחוק.

אליעזר טרפלר: אני מדבר בשם מושב דישון.

אליעזר טרפלר: אני אנסה להציג את הדברים בצורה אחרת, כי הבעיה שלנו היא קצת שונה.

אליעזר טרפלר: אנחנו ישוב גדר, כמעט ואין לנו מכסות לגידול מטילות.

אליעזר טרפלר: אנחנו מבקשים ומנסים לעשות את כל מה שאפשר לאורך שנים ארוכות, למעלה מ-25 שנה, להצטרף ולגדל ביצים, לגדל מטילות לביצים, כמעט ללא הצלחה – כמעט ללא הצלחה.

מיכאל ביטון: מה הסטטוס העקרוני אצלכם, מבחינת הפנייה למשרד, העמידה בתנאים?

אליעזר טרפלר: אנחנו פונים באופן רציף לאורך השנים.

מיכאל ביטון: מה יש לכם קיים?

מיכאל ביטון: מה בניתם?

מיכאל ביטון: מה אושר?

אליעזר טרפלר: כרגע אנחנו מוכנים עם חווה פעילה אחת, שניתנת להרחבה כמעט באופן מידי עם היתרי בנייה.

מיכאל ביטון: חווה קיימת להרחבה?

אליעזר טרפלר: כן.

מיכאל ביטון: באיזה צורת פעילות?

אליעזר טרפלר: בכלובים, אבל בשיטה היותר חדשה, לול רפורמה.

מיכאל ביטון: ואתה תקבל ברפורמה מכסות בעתיד?

מיכאל ביטון: אסף?

אסף לוי: עוד פעם, עד כמה שאני יודע והוא אמר, מרבית תושבי דישון היו מגדלי פטם, והוא מדבר על הסבה של לולי פטם למכסות.

אליעזר טרפלר: ממש לא אדוני, ממש לא.

אסף לוי: אז אמרתי, כמה שאני יודע.

מיכאל ביטון: אז תסביר, בגלל זה אני רוצה שתסביר בדיוק.

אליעזר טרפלר: זו גם אופציה, אבל ממש לא.

אליעזר טרפלר: יש חווה גדולה שמתוכננת, עברה את כל ההיתרים, נשאר רק שלב הביצוע.

אסף לוי: אז איפה הבעיה אם זאת חווה חדשה?

אליעזר טרפלר: הבעיה שהתקנות שאתם מעבירים לא ניתנות ליישום, אדוני.

אסף לוי: החווה היתה קיימת, או שהיא הוקמה לראשונה?

אליעזר טרפלר: אדוני, אם הוגשו בקשות במושב דישון של בערך 80 אנשים, טיפה פחות, אף אחד מהם לא יקבל לא הגדלה ולא מכסה חדשה, בגלל שהתקנות כמו שעברו כרגע פשוט לא ניתנות ליישום, ראה את המכתבים שאנחנו מקבלים ממועצת הלול בתואנות כאלה ואחרות.

אסף לוי: אדוני, תענה לי בבקשה לשאלה, הלול הוא לול חדש שהוקם לראשונה בשנת התכנון, או שהוא היה לול מאוכלס בשלוחה אחרת ועכשיו מסבים אותו למטילות?

אליעזר טרפלר: אדוני, יש כרגע שתי חוות מתוכננות, שאנחנו רק ממתינים לקבל מכסות ולהיכנס להליכי בנייה.

אליעזר טרפלר: ברור לאדוני שלא ניכנס להליכי בנייה והקמה בלי שיהיו לנו מכסות.

אליעזר טרפלר: הכנו את עצמנו לעניין הזה לאורך השנים.

מיכאל ביטון: אז אתם ברמה של תכנון מוכנים להשקעה, אבל - - -

אליעזר טרפלר: כן, אבל אדוני, ברגע שהתקנות שעברו פה על ידי הוועדה ומשרד החקלאות - -

מיכאל ביטון: כרגע, כרגע.

אליעזר טרפלר: --לא מאפשרות בזמן סביר, אנחנו חיים במדינת ישראל.

מיכאל ביטון: כמה שנים אתה פונה עם הבעיה הזאת?

אליעזר טרפלר: הבעיות של דישון?

אליעזר טרפלר: אסף לוי כמה שנים מקבל מכתבים?

אליעזר טרפלר: אני חושב מהיום שהוא נכנס לתפקידו.

מיכאל ביטון: אז אני מנסה ביוני להביא דיון נוסף, שאולי גם אתם תיהנו ממנו.

אליעזר טרפלר: אולי אני גם אענה לחלק מהשאלות של חבר הכנסת רוטמן.

אליעזר טרפלר: התקנות שעברו פה בדצמבר פשוט לא ניתנות ליישום.

שמחה רוטמן: ולכן היושב-ראש חוקק אותן.

אליעזר טרפלר: משרד החקלאות שיחק לידיה של ועדת המכסות, זה פשוט לא ניתן ליישום.

אליעזר טרפלר: גם כרגע ההסכמות שיש פה כרגע הן כדי לרצות את מי שמקושר לוועדת המכסות.

אליעזר טרפלר: אנחנו במושב דישון כנראה בנים חריגים, לא מגיע לנו, לוחמים נגדנו, עושים כל מה שאפשר כדי שלא נקבל מכסות, זה המצב.

שמחה רוטמן: אני אעשה הכול כדי שתוכל לגדל בלי מכסות.

מיכאל ביטון: רוטמן, אתה לא תפריע בדיון.

מיכאל ביטון: רוטמן, אתה בקריאה ראשונה.

שמחה רוטמן: זו היתה הערת ביניים.

מיכאל ביטון: קריאה שנייה.

מיכאל ביטון: אין בעיה, תוציא.

מיכאל ביטון: נפתלי דהן, נציג מושב מלאה.

נפתלי יצחק דהן: שלום לכולם, אני נפתלי דהן ממושב מלאה בחבל התענך.

נפתלי יצחק דהן: אני באתי להציג פה בעיה, שלא נידונה בנושא הזה של המשא ומתן בין המשרדים השונים, ואפילו לא הארגונים שמייצגים אותנו.

נפתלי יצחק דהן: אני כרגע מדבר על לולי פטם, שהם פחות מ-300 מטר מלולי מטילות.

מיכאל ביטון: הגודל שלהם קטן יותר מהמינימום שמותר.

נפתלי יצחק דהן: שמותר על פי התקנות.

נפתלי יצחק דהן: הבעיה הזאת נוצלה כשהשירותים הווטרינרים ומשרד החקלאות אישרו לולי הטלה סמוך ללולים שלנו, ללולי הפטם.

נפתלי יצחק דהן: אנחנו הקמנו לולים מודרניים, משודרגים, למשל לול כמו שלי הושקע בו קרוב לשני מיליון שקל.

נפתלי יצחק דהן: זה לול שיש בו כל האמצעים לגדל מטילות, כפי שמבקשים בכל התקנות וכל הדרישות.

נפתלי יצחק דהן: הגשנו בקשה לקבלת מכסה, ונענינו בשלילה.

נפתלי יצחק דהן: התשובה שקיבלנו: התקנות לא מאפשרות, תבנו לול חדש.

נפתלי יצחק דהן: בנינו לול בשני מיליון שקל, שהוא משודרג, לך תבנה עכשיו לול חדש?

נפתלי יצחק דהן: אני מכיר לולים של הטלה, לולים מאוכלסים בעופות להטלה, שלא מגיעים - - -

מיכאל ביטון: מה גודל הלול?

נפתלי יצחק דהן: גודל הלול שלי הוא קרוב ל-2,000 מטר.

נפתלי יצחק דהן: לול כזה יכול לאלכס קרוב ל-18,000 מטילות.

מיכאל ביטון: אסף, תן לי תשובה לעניין הזה של גודל הלול.

מרדכי אלקבץ: אני יכול להסביר לך?

מיכאל ביטון: לא, אני רוצה שאסף יסביר לי.

אסף לוי: הקשבתי, אבל אני חושב שהבעיה אינה קשורה לתקנות.

אסף לוי: הבעיה קשורה לתקנות שירותים וטרינרים למרחק בין לולים.

אסף לוי: חייב להיות 300 מטר מינימום בין שלוחה לשלוחה, ומה שמפריע לו לאכלס זה סמיכות ללול קיים.

מיכאל ביטון: לול קיים של מטילות?

אסף לוי: כן.

נפתלי יצחק דהן: זה לא לול אחד, נבנו סביבי שלושה לולים חדשים, זאת אומרת: קיבלו מכסות חדשות.

מיכאל ביטון: בגלל שאתה קרוב אליהם, מטעמים וטרינריים אתה לא יכול לקבל.

נפתלי יצחק דהן: נכון, אני לא יכול לגדל.

נפתלי יצחק דהן: ניסיתי לגדל, אבל התחלנו לספוג שם - - -

מרדכי אלקבץ: נפתלי מעלה כאן בעיה שהיא ייחודית למה שקורה אצלו במושב.

מרדכי אלקבץ: בשנת 2018-2017, בהגרלה של מכסות למגדלים שהשתתפו גם חברים מהמושב שלו, בעלי נחלות, זכו מספר מגדלים במכסות.

מרדכי אלקבץ: התנאי היה שבונים את הלול במרחק שלא יפחת מ-300 מטר מלול משלוחה אחרת.

תמיר גשן: יותר, לפחות.

מרדכי אלקבץ: לפחות.

מרדכי אלקבץ: מה שקרה זה שאישרו לו לול במרחק 170 מטר מהלול שהוא פעל בו, הוא היה לפני, ומי שאישר את זה – זה הרופא הראשי.

מיכאל ביטון: הוא היה בהמתנה לאישור?

מרדכי אלקבץ: לא, הלול שלו מתאים לפטם, הוא היה מגדל פטם טוב מאוד, ואז הצמידו לו שלושה לולים של הטלה באישור של השירותים הווטרינרים.

מיכאל ביטון: ואז הוא לא יכול לעבור להטלה?

מרדכי אלקבץ: ואז הוא לא יכול להמשיך לגדל פטם.

מיכאל ביטון: גם את הפטם הוא לא יכול?

מרדכי אלקבץ: או הוא, או הם, אחד מהם לא יכול לגדל.

מיכאל ביטון: הווטרינר יסביר לי את העניין.

תמיר גשן: אני רוצה לדייק את הדברים, ויתקן אותי מר דהן אם אני טועה.

תמיר גשן: מר דהן, אתה עדיין מגדל פטם בלול?

נפתלי יצחק דהן: לא, אני הפסקתי.

תמיר גשן: למה הפסקת?

נפתלי יצחק דהן: כי התחלתי לסבול שם מכל מיני מחלות, ובהתייעצות גם עם רופא ממשלתי, מנהל המעבדה, הוא אמר לי: נפתלי, אין לך תוחלת, אין לך סיכוי, אתה תמשיך לסבול פה תמותות, כשמסביבך, מימינך, משמאלך, מאחוריך יש לולי הטלה.

נפתלי יצחק דהן: אתה לא יכול להביא אפרוח בן יום ולגדל אותו ליד מטילה בת שנה וחצי, שהיא כבר ספוגה בכל המחלות שבעולם.

תמיר גשן: אני מסכים אתך לחלוטין.

תמיר גשן: אני מבין שהבעיה כרגע היא הרצון שלך להסב את לולי הפטם ללול הטלה.

נפתלי יצחק דהן: אני ביקשתי, אבל לא נותנים.

תמיר גשן: מי לא נותן?

תמיר גשן: מבחינת השירותים הווטרינריים, מכיוון - - -

נפתלי יצחק דהן: השירותים הווטרינריים הפנו אותי למועצת הלול.

נפתלי יצחק דהן: מועצת הלול הפנתה אותי לתקנות.

נפתלי יצחק דהן: בתקנות אני לא יכול לקבל, אני צריך לול חדש.

מיכאל ביטון: אתה לא מקבל בגלל השירות הווטרינרי, אלא בגלל מכסה חדשה שעוד לא חולקה, עוד לא חילקו מכסות חדשות.

נפתלי יצחק דהן: לא, אני קיבלתי תשובה שאני לא יכול לקבל, בגלל שאני לא בונה לול חדש.

מעוז ליפשיץ: אותה בעיה, לול מוסב.

מיכאל ביטון: אבל אם אנחנו נחליט ביוני, שלול מוסב של פטם יכול לקבל מכסה?

מעוז ליפשיץ: תאשרו היום.

נפתלי יצחק דהן: אני אגיד לך מה הבעיה.

נפתלי יצחק דהן: אני השקעתי שני מיליון שקל בלול בגודל של כמעט 2,000 מטר בשני דונם.

נפתלי יצחק דהן: אני מקבל מכסה, מקבל 500,000 ביצה.

נפתלי יצחק דהן: אני יורד ממחזור של 2.5 מיליון שקל בשנה למחזור של 150,000 או 200,0000 בשנה, זה לא הגיוני.

נפתלי יצחק דהן: גם כשאני הולך לגדל 2,000 מטילות בלול של 2,000 מטר, אני צריך 300 מטר, מה עם יתר הלול?

נפתלי יצחק דהן: יש פה בעיה קשה, לא רק שלי, יש עוד לולים כאלה.

מיכאל ביטון: אבל אתה מציג פה נושא מאוד מאוד ספציפי ומורכב.

מיכאל ביטון: אני מבקש מאסף ונציגי הארגונים – אני מבקש מאסף, הווטרינר ונציגי הארגונים לבדוק, האם הוא נפל בין הכיסאות ונפגע בגלל שאפשרו לאחרים לגדל לידו, והאם בכלל ניתן לעזור לו במקרה הספציפי הזה.

אסף לוי: אדוני היושב-ראש אמר את הנקודה הנכונה והחקלאי אמר איפה באמת כואב, והפתרון מאוד פשוט.

אסף לוי: הבעיה שלו שהוא רוצה לגדל הטלה ולהסב את לול הפטם ללול הטלה, וככל שנתקן את התיקון שנמצא על שולחן הוועדה, שגם לול מוסב יוכל לקבל מכסה חדשה, הוא יוכל לקבל מכסת הטלה.

אסף לוי: הוא אומר שיש לו לול גדול מדי, שלא יהיה כלכלי למכסה אחת, ולכן הפתרון הוא ליצור גידול משותף חדש, כמו שאפשרנו בתיקונים האלה.

מעוז ליפשיץ: אבל תאפשרו גם לולים מוסבים, הם מוכנים, מחר בבוקר אנחנו יכולים להתחיל לגדל, ואז לא יהיה מחסור.

אסף לוי: אתה יכול לגדל, לך אף אחד לא מפריע לגדל.

מעוז ליפשיץ: נכון, אבל התוספת הזאת - - -

נפתלי יצחק דהן: היום מייבאים ביצים והולכים לעשות יבוא.

נפתלי יצחק דהן: כשיש לולים כאלה שיכולים לאכלס אותם היום במידי – אם אומרים לי: נפתלי, קח היום מכסה, אני יכול במידי לאכלס את הלול, לעומת מצב שאומרים: תבנה לול חדש, שזאת פרוצדורה.

נפתלי יצחק דהן: זה הזוי מה שהם אומרים: אתה צריך להביא רישיונות, אתה צריך להביא היתר בנייה, רישיון עסק, זאת פרוצדורה שלוקחת לפחות שנתיים.

מיכאל ביטון: נפתלי, הצגת פה בעיה, חלקה עקרונית לאחרים, חלקה ספציפית אליך.

מיכאל ביטון: אני מקווה שלא היה פה איזה עוול שהקיפו אותך בלולים ופגעו לך באינטרס.

נפתלי יצחק דהן: אני שנתיים כבר לא מגדל, אני כבר שנתיים בלי פרנסה.

מיכאל ביטון: אסף והווטרינר, תפגשו את האדם, תלמדו את המצב המיוחד שהוא נקלע אליו, תלמדו את הדינאמיקה של האישורים.

אסף לוי: אין שם - - -

מיכאל ביטון: בסדר, אבל תראה מה קורה שם.

מיכאל ביטון: הוא טוען שיש לו בעיות, אז תיכנסו בעובי הקורה במקרה הספציפי.

צחי בן עיון: קודם כל תודה לך תמיד על הדיונים.

צחי בן עיון: ההסכמות שהגיעו אליהן היום הארגונים יחד עם משרד החקלאות, למעשה הפכו את ענף ההטלה לסוג א' וסוג ב'.

צחי בן עיון: סוג א' זה מי שקיבל היום פתרון, אלה לולי ענק, הזכירו פה לפני כן שמדובר ב-100 מיליון ביצים.

צחי בן עיון: אני שואל למה הפכו את המגדלים המסורתיים, המגדלים הקטנים, ולא כולם בני 70, אדוני – אנחנו בני 40, בני 30 ובני 50, שמגדלים בלולים קטנים, ואנחנו עכשיו לא יכולים לאכלס את המטילות שלנו.

צחי בן עיון: אדוני, אנשים לפני הפסח אין להם מה לאכול: רחמים מעתוק מדלתון, חנוך לוריא ממושב מעונה, אברהם כהן ממושב פקיעין החדשה, יצחק לגריסי ממושב פקיעין החדשה ועוד רבים וטובים.

צחי בן עיון: אדוני, ואתה אמרת שפה צריך להגיע להסכמות.

צחי בן עיון: אז אני רוצה אדוני, ברשותך, לומר לך שהאיגרת מה-24 לאוקטובר 2019 – אדוני, לא קיימתם פה דיון לגופו של ענין, מה יש באיגרת הזו.

צחי בן עיון: אדוני, להזכיר לך באוקטובר 2019, שנתיים קורונה, מדינת ישראל דוחה מועדים, מאריכה מועדים, ופה החקלאים האלה, מאות משפחות שבמשך 70 שנה ו-30 שנה מגדלים בגבולות מדינת ישראל; הווטרינר כאן מתפאר בנתונים של 230 ביצים ו-290 ביצים ומזלזלים בחקלאים האלה.

צחי בן עיון: מה קורה באיגרת הזאת שיצאה?

צחי בן עיון: צריך לזכור שדובר על מדיניות של לולי כלובים, אמרו לנו: לכו תתכננו תכניות, תוציאו כספים ותבנו לולי כלובים.

צחי בן עיון: דבר שני, אמרו לנו: ניתן לכם כסף לבנות לולים.

צחי בן עיון: ההסכמות שהגיעו אליהן היום, אותם 100 מיליון ביצים בגורן, שזה לול ענק ומי שעומד מאחורי זה הם אנשים בעלי הון, וגם בדלתון, שיהיה להם לבריאות, אין לנו שום דבר כלפי דלתון, אבל צריך לזכור את אותם מאות מגדלים שאין להם כסף לבנות לול.

מיכאל ביטון: אני לא רוצה פה קרבות בין מגדלים.

צחי בן עיון: ממש לא.

מיכאל ביטון: את המצוקה הזאת של המגדלים הוותיקים, שעצרו אותם עכשיו, אנחנו דיברנו עליה פה ועוד נדבר, וזה חלק מהדיונים.

צחי בן עיון: מזכיר הארגון הזכיר את אותם מגדלים קטנים, אבל אחרי שהגיעו להסכמות עם אותם 100 מיליון ביצה.

צחי בן עיון: האיגרת הזו חייבת להגיע לכאן לדיון, שאדוני ינתח את האיגרת.

מיכאל ביטון: אם יידרש, צחי, אם יגיעו להסכמות ויגיע לפתרונות.

צחי בן עיון: גם אם לא יגיעו להסכמות, האיגרת חייבת להגיע - - -

מיכאל ביטון: אנחנו נדון גם באיגרת אם צריך, אל תדאג.

מיכאל ביטון: אם יתקדמו בלעדינו, זה הכי טוב.

צחי בן עיון: המכסות זה קניין של אנשים, זה קניין שהם עבדו עליו ואנחנו עובדים עליו.

צחי בן עיון: אני באופן אישי ואחרים קנינו את המכסות האלה במאות אלפי שקלים, ואנחנו התחלנו תכנון, ולא נתנו לנו כסף לבנות לולים.

צחי בן עיון: ברגע שלא נותנים לי כסף לבנות לולים, אני לא מקבל תמריצים ואין לי כוח להמשיך.

צחי בן עיון: אני פונה כאן לאדוני וגם לשר החקלאות שלא נמצא כאן – תפסיקו לשנות כל יום את התנאים של האיגרת.

צחי בן עיון: אני הייתי מצפה שהיום היו מגיעים להסדר של כל אותם מאות לולים להמשיך לגדל, לא רק מי שהספיק לחדש להקה ב-1 במרץ.

צחי בן עיון: אדוני, יתנו הוראות מעבר בשנה הקרובה לחדש את הלולים האלה.

צחי בן עיון: אדוני, זה אוויר לנשימה, זו פרנסה.

צחי בן עיון: אני אומר כאן שהלולים הקטנים האלה, על פי הנתונים של מועצת הלול, הם לולים בריאים, אין בהם שפעת עופות ואין בהם סלמונלה.

צחי בן עיון: על פי נתונים של מועצת הלול, לולים גדולים הם פי 10 פחות בריאים מלולים קטנים.

צחי בן עיון: אדוני, אני מצפה שכבר לפני פסח – לא לחכות למשא ומתן, כי לאנשים אין מה לאכול, עם אותם אנשים שהזכרתי ועם עוד מאות היה צריך להגיע להסדר היום, ולא אחרי שמגיעים להסדר ל-100 מיליון ביצה של בעלי הון או אחרים, להיזכר בקטנים.

מיכאל ביטון: תודה רבה צחי.

מיכאל ביטון: דממה באולם.

אלעד מלכא: תודה רבה, אדוני יושב-הראש.

אלעד מלכא: לצערי הרב, התקנות האלה כפי שהן הגיעו לאישור הוועדה, אחרי שניתן וטו לכל מיני גופים, סליחה שאני אומר את זה במילים חריפות, נראות כאילו דואגות לחברים שצריך לדאוג להם וזהו.

אלעד מלכא: אני מכיר לולנים שיושבים בחבל מודיעין או בעמק חפר.

אלעד מלכא: הם לא יקבלו כמובן, כי הם מחוץ לאזור עדיפות לאומית.

אלעד מלכא: כל מה שאתה מדבר כאן על לולים מוסבים – מה לעזאזל ההבדל בין מוסב לבין חדש?

אלעד מלכא: אין שום הבדל בין מוסב לבין חדש, מלבד זה שזה שומר על החונטה של מישהו מסוים.

אלעד מלכא: כל הזמן אנחנו צועקים את מחיר הביצה לציבור הרחב, אבל מה שאתה רואה כאן בוועדה עכשיו בתקנות האלה דואג אך ורק לקבוצה מצומצמת על חשבון הציבור הרחב ועל חשבון יתר הלולנים שנמצאים.

אלעד מלכא: אני באמת לא מבין איך אפשר להביא רק חצי מהתקנות האלה לאישור, להעדיף שכבה קטנה מאוד של מספר אנשים מצומצם על פני תשעה מיליון אזרחים, זאת פשוט בעיניי בושה וחרפה.

אליעזר טרפלר: כל הכבוד לך.

מיכאל ביטון: תודה רבה לך.

מיכאל ביטון: דישון תצא החוצה, זה לא סימפוזיון פה, לא לעשות לי פה מהלכים פופוליסטים.

שמחה רוטמן: כל מה שקורה פה זה מהלכים פופוליסטים, אדוני היושב-ראש.

מיכאל ביטון: גם אתה יוצא החוצה, קריאה שלישית, נא לצאת.

שמחה רוטמן: אני חושב שמאוד לא לגיטימי מה שאתה עושה, אדוני היושב-ראש.

שמחה רוטמן: בוועדות הכנסת נהוג לעשות קריאות ביניים, וזה שאתה חוסם אותי, זו חוצפה.

מיכאל ביטון: אתה לא לגיטימי, שאתה לא יודע לאזן בין אנשים ודואג לאינטרסים של קבוצות מסוימות מאוד, זה מה שאתה עושה.

שמחה רוטמן: מותר קריאות ביניים, ומה שאתה עושה זו בריונות.

מיכאל ביטון: לאה יוגב, בבקשה.

מיכאל ביטון: צא החוצה בבקשה.

שמחה רוטמן: זה מאוד מתאים.

מיכאל ביטון: צא החוצה בבקשה.

שמחה רוטמן: אל תצעק עלי.

שמחה רוטמן: (חבר הכנסת שמחה רוטמן יוצא מן האולם.

שמחה רוטמן: )

מיכאל ביטון: לאה יוגב, יושבת-ראש העמותה לשמירה על המשק המשפחתי חקלאי בגבול הצפון, בבקשה.

לאה יוגב: שלום לך אדוני היושב-ראש ושלום לכל חברי הוועדה.

לאה יוגב: אני שמעתי את הדיון.

לאה יוגב: אני מבקשת לענות, במיוחד לחבר הכנסת רוטמן.

לאה יוגב: ענף ההטלה ביסודו הוקצה ליישובי גבול הצפון במסגרת חוק הגליל במסגרת חומה ומגדל, כדי שיהיה עוגן כלכלי שאנשים יישארו פה בגבול.

לאה יוגב: אנחנו נשלחנו על ידי המדינה ליישב את הגבול, ונתנו לנו מקור פרנסה.

לאה יוגב: מה שאני שומעת מהדיון הזה, שהולכים לבטל את הקיום של כל האנשים האלה הוותיקים, שאני ביניהם, הגדולים שביניהם הם בני 80 והדור השני בני 60, ואומרים לנו: חברים, או שתשקיעו מיליון שקל בגיל 60, או שתצאו מהענף.

לאה יוגב: ומה עושים?

לאה יוגב: מי שיש לו מיליון שקל הם רק בעלי הון, הם משתלטים על הענף, אנחנו נשארים בלי פרנסה, ואותנו למעשה חותכים בשיטת הסלאמי.

לאה יוגב: האמצעי האחרון שמשרד החקלאות מצא לעצמו להפריש אותנו מהענף זה לא לעדכן את מחיר הביצה.

לאה יוגב: מחיר התשומות עלה ב-40%, 50%, מחיר הביצה לא מתעדכן, אנחנו מפסיים אלפי שקלים בחודש, ואוטוטו אנחנו נגדל ביצים רק כדי שלאזרחים יהיה מה לאכול ואנחנו עוד נוסיף מהכיס שלנו.

לאה יוגב: לכן אדוני היושב-ראש, אני חושבת שחייבים לבוא ולהגיד: א.

לאה יוגב: אם יש שינוי מדיניות ורוצים לקיים איזשהו מצב חדש של לולים בעלויות שהציבור לא יכול לעמוד בהן – אני לא מדברת על בעלי ההון שיש להם כסף, אני מדברת על אנשים שמרוויחים 6,000 ו-7,000 למחיה החודשית שלהם והם בני 60 ו-65.

לאה יוגב: בכל הוועדות לפני כן אמרו:

לאה יוגב: אם המדינה רוצה לעשות כזה שינוי, שתשים כסף ותיתן להם לעשות את השינוי הזה.

לאה יוגב: אם למדינה אין כסף, גם זה בסדר, אפשר להגיד: מה שקיים, קיים ומעכשיו אנחנו נעשה אחרת.

לאה יוגב: אבל להגיד שמעכשיו רק בעלי הון ישתתפו בחגיגה הזאת ואנחנו נבטל את המשאב הציבורי שניתן לציבור מיועד, שיועד על ידי המדינה כדי לשבת בגבולות, ואנחנו נייעד את המשאב הציבורי הזה לבעלי הון, ומי שיושב בוועדה ומסכים להסכמות כאלה, חוטא קודם כל כלפי הציבור ששלח אותו לשם.

לאה יוגב: אדוני היושב-ראש, עכשיו יש משפחות שלא מאכלסים להן את הלול.

לאה יוגב: יש משפחות שאומרים להן: 300 מטר, אבל באותה נשימה השירות הווטרינרי אומר ששפעת העופות מגיעה מהעגורים הנודדים בשמים; אני לא שמעתי על עגור שאפשר לעצור אותו ב-300 מטר.

לאה יוגב: יש פה גזירות שנועדו להפריש אותנו מהענף, אין בינם לבין שיקול וטרינרי אמיתי דבר.

מיכאל ביטון: תודה רבה לאה.

מיכאל ביטון: עוה"ד אמנון קרן, הקליניקה לצדק סביבתי מאוניברסיטת תל אביב.

אמנון קרן: תודה, אדוני היושב-ראש.

אמנון קרן: חשוב להגיד שהמדינה לא מימנה הקמה של לולים.

אמנון קרן: היא תקצבה עבודות תשתית למתחמים, שבהם ניתן להקים לולים מכל סוג, בלי לממן את הלולים או להתחייב לממן את הלולים עצמם, בוודאי לולים כלובים.

אמנון קרן: המגדלים נדרשו לעמוד בתקנות צער בעלי חיים וגם הובהר שלא ניתן להסתמך על התמיכה בתשתיות כדי לבנות לולי כלובים אחר כך.

אמנון קרן: גם עכשיו אף אחד לא מונע מאף אחד לאכלס או לתכנן לולים ללא כלובים.

אמנון קרן: אין כאן פגיעה בזכות הקניין או בחופש העיסוק בהקשר הזה, זאת לכל היותר פגיעה מידתית, שהמשמעות שלה היא מעבר לממשק מתקדם יותר ויציב כלכלית.

מיכאל ביטון: הבעיה שהוא הולך לתכנן, לקדם ולבנות, אבל הוא לא יודע אם הוא יהיה זכאי למכסה, אז איך אנשים ילכו לעשות את הדברים בלי לדעת מה העתיד שלהם?

מיכאל ביטון: זאת הבעיה פה.

מיכאל ביטון: הענף הזה כל שנה מוטל בספק מחדש, והשקעה כספית אמורה לרוץ קדימה עשרות שנים.

אמנון קרן: נכון, מדובר בהשקעה קדימה ומדובר בתכנון קדימה, ולכן המסר שמאוד חשוב שיעבור פה זה שתכנון כזה צריך להיות לגבי לולים ללא כלובים, כי לשם המשק הולך.

אמנון קרן: זה כבר ברור בכל מקום, וזה נאמר הרבה שנים גם בוועדות.

מיכאל ביטון: זה הוסכם פה, לשם המשרד הולך.

אמנון קרן: ולכן חשוב לקחת את זה בחשבון בתכנון קדימה.

אמנון קרן: בגורן ובדלתון כבר היה כל הציוד בלול, עמדו שם מול מקום כבר קיים, זה משהו מסוים, היה כאן יתרון נקודתי עבור אותם לולים.

אמנון קרן: אבל כמו שכתוב בתקנות, על אף האמור, זה החריג שבחריגים, זה לא יכול לשמש פתח לפריצת העיקרון הבסיסי, שכל לול חדש צריך להיות לול ללא כלובים.

אמנון קרן: גם לול בתהליך בנייה, בסוף הציוד שמכניסים ללול עצמו מגיע רק אחר כך, ולול כזה צריך להיות מוקם ללא כלובים, גם אם הוא לא תוכנן מראש להיות מוקם כלול ללא כלובים.

אמנון קרן: עדיין ניתן לעשות את זה גם בשלב הבנייה.

אמנון קרן: לולי כלובים הם נחלת העבר, בקרוב לא יהיה להם שוק וגם אין להם מימון ממשלתי ממה שאנחנו יודעים.

אמנון קרן: דבר נוסף למשרד, כגיבוי להצהרות כאן לפרוטוקול, וגם כדי למנוע בזבוז חלמאי של כספי ציבור ולייצר חוסר ודאות עבור המגדלים, שלא יקבלו החלטות שיפגעו בהם בטוח הארוך, צריך להימנע מתיקונים נוספים שמתמרצים כלובים, לזרז את תקנות צער בעלי חיים.

אמנון קרן: אני אשמח לקבל תשובה קצת יותר ברורה מד"ר אסף לוי על כמה לולים אנחנו מדברים עכשיו בשנת התכנון?

מיכאל ביטון: זה לא יהיה היום, אתה תדבר אתו ישירות.

מיכאל ביטון: תפנה אליו ישירות עם השאלה הזאת, זה לא יהיה היום.

מיכאל ביטון: יוסף סטמס בזום, יושב-ראש אגודה חקלאית, מגדלי תרנגולות לביצי מאכל.

יוסף סטמס: צהרים טובים לכולם, אני יושב-ראש אגודה חקלאית של משמר הירדן.

יוסף סטמס: אנחנו גידלנו פטם, היו מכסות לכל בעלי הנחלות, המכסות נלקחו מאתנו.

יוסף סטמס: יש לנו הרבה מאוד לולים שנשארו יתומים.

יוסף סטמס: בתקופה האחרונה אנחנו מתארגנים לענף הטלה, שיהיה לכל החקלאים ביחד, גם לחקלאים החזקים, גם לחלשים וגם לבינוניים, לכולם ביחד.

יוסף סטמס: אנחנו כעת פועלים על מנת לקבל היתרים לחווה, אנחנו מתכננים חווה, ועל פי התקנות אנחנו אמורים לבנות חווה ולאכלס אותה עד א' תשרי השנה.

יוסף סטמס: צריך לתת לנו קצת יותר זמן ולסייע לנו אל מול הגורמים הרלוונטיים, שיעזרו לנו לתכנן בזמנים הגיוניים, כי רק להמתין לוועדה מחוזית אמור לקחת חצי שנה.

יוסף סטמס: אם ניתן לעזור לנו, שניכנס להליך מואץ כדי לקבל היתרים במשך חודשיים, שלושה, ואחר כך אנחנו יכולים להקים חווה תוך חצי שנה נוספת.

יוסף סטמס: אם יעזרו לנו, עד סוף השנה אפשר יהיה להקים חווה, אבל לשם כך נצטרך את העזרה שלכם.

יוסף סטמס: אנחנו מוציאים המון כסף, נוטעים תקווה באנשים, אבל בלי זה ב-א' תשרי לא נוכל לעשות דבר.

מיכאל ביטון: תודה.

מיכאל ביטון: הבעיה שדיברנו עליה במשרד שלי, שגם אם אדם קיבל אישור להקים, ההקמה עצמה יכולה לקחת יותר מחצי שנה, שנה, ואז הוא נכנס לשנה הבאה וכאילו לא סיים במועד.

מיכאל ביטון: צריך לראות מי שהתחיל ובנה, כמה זמן יש לו לסיום בנייה.

אסף לוי: כרגע בתקנות כתוב, שמכסה חדשה תינתן רק למי שיאכלס את מכסתו בשנת התכנון.

מיכאל ביטון: זאת בעיה.

אסף לוי: בחלק מההסכמות למאי-יוני נטפל גם בזה.

מיכאל ביטון: צריך לחשוב גם על זה, כי זה לא מעשי, אדם מקבל מכסה, אבל הוא לא יכול להרים לול תוך חצי שנה או ארבעה חודשים.

גיל מרום: זה בדיוק מה שנציג מושב דישון ניסה להגיד שהתקנות לא ישימות.

גיל מרום: ההגבלה הזאת של הזמן היא קריטית.

גיל מרום: לא ניתן בפועל - - -

מיכאל ביטון: כן כן, עלינו על הבעיה הזאת מראש.

גיל מרום: - - שתי תב"עות מאושרות.

מיכאל ביטון: דיברנו על זה מראש, דיברנו על זה.

גיל מרום: מאה אחוז, תודה רבה.

מיכאל ביטון: אנחנו עלינו על הבעיה, והיא צריכה לקבל התייחסות.

מיכאל ביטון: עכשיו אנחנו מסיימים את הדיון הזה עם שלושה, ארבעה דוברים אחרונים.

מיכאל ביטון: שמואל לויט, מנכ"ל המועצה לענף הלול.

שמואל לויט: לא, אני אחסוך הפעם.

מיכאל ביטון: אתה מוותר.

מיכאל ביטון: תמיר גשן, הווטרינר.

תמיר גשן: אני ארצה להתייחס רק לדבר אחד.

תמיר גשן: קודם כל האיגרת המדוברת היא אכיפה בדחילו ורחימו של חקיקה משנת 81', שמטרתה לשדרג את השלוחה בהתאם לדין הקיים, ובהתאם לסטנדרטים של בטיחות ביולוגית וסניטציה, שכוללים בין היתר מרחקים בין חוות בעלי חיים, שנדרשים על מנת לאפשר מניעת התפשטות מחלות, ולא למנוע את החדירה שלהם, כפי שאמרה הגברת לאה יוגב, שאגב מגדלת את המכסה שלה בגידול משותף ולא בעצמה.

קריאה: מה זה שייך?

תמיר גשן: אני רק אומר שיש פתרון.

מיכאל ביטון: נו בסדר, לא להתנצח.

תמיר גשן: השפעת מגיעה לארץ עם עופות בר נודדים, אבל לא מדובר רק בשפעת.

תמיר גשן: את פירות המבנה הפיסי של לולי הטלה מיושנים אנחנו ראינו בהתפרצות שפעת העופות במרגליות, אבל במהלך היום יום אנחנו חווים התפשטות מחלות אחרות, כמו ניוקסל, שבאירופה משמידים להקות נגועות בזה ואנחנו חיים אותה כרע הכרחי בשלוחת ההטלה בצפון.

תמיר גשן: את הפירות של המחלות הללו אנחנו רואים, כפי שאמרתי, בדמות הייצור שפוגע במגדלים עצמם, המגדלים עצמם מבחינת הביצים המשווקות מהלול שבבעלותם.

מיכאל ביטון: תודה רבה לך.

מיכאל ביטון: ששון יוסף ממושב דלתון.

ששון יוסף: כבוד יושב-ראש הוועדה המכהן, רציתי להגיד תודה רבה לכל חברי הוועדה, שלא רק הצדק ייעשה, גם שייראה.

ששון יוסף: אני מודה לכולם מקרב לב מכל המשפחה, תודה.

מיכאל ביטון: אשריך, שתלכו לחג שמחים ותגדלו ביצים ותתפרנסו בכבוד, כל המשפחות ששותפות במהלך הזה, אלה לא מעט משפחות שעשו את זה ביחד.

ששון יוסף: אנחנו חמישה שותפים בלול.

ששון יוסף: תודה רבה, חג שמח לכולם.

מיכאל ביטון: יפה מאוד, שיהיה בהצלחה.

מיכאל ביטון: חיים בורובסקי, רכז באגף תקציבים.

חיים בורובסקי: תודה אדוני, על זכות הדיבור.

חיים בורובסקי: אני אגיד דברים קצרים, לא נתייחס פה לשאלות התכנון ולשאלות הגדולות, אלא לדיון שאנחנו נמצאים בו.

חיים בורובסקי: אדוני, לפני כמה חודשים אישרת תקנות, שאושרו פה בוועדה שלך; כללו 785 מכסות חדשות, ששוות קצת פחות מ-400 מיליון ביצים בשנה.

חיים בורובסקי: מספר המכסות שחולקו מאז שאתה אישרת פה את התקנות אצלך בוועדה הוא אפס, מועצת הלול לא חילקה אף לא מכסה אחת חדשה.

מיכאל ביטון: היא לא יכולה, כי ההגדרות הקיימות לא מאפשרות, למשל את העניין של חדשים או מוסבים.

מיכאל ביטון: לא נתנו את הדעת לעומק, לא שיתפו אותנו בתקנה, אמרו לנו: זה מה שיש, תאשרו, אז אישרנו, אחרי אתם אומרים שהיא לא עובדת, אבל אתם הבאתם את זה.

חיים בורובסקי: היא יכולה ולא חילקה.

מרדכי אלקבץ: הוא סתם אומר דברים.

מיכאל ביטון: דממה פה.

מיכאל ביטון: מוטי, תן לו לומר, זכותו, הוא חיכה בסבלנות.

מרדכי אלקבץ: כן, אבל שיגיד אמת.

מיכאל ביטון: אבל תן לו, אתה לא תפריע לו.

מיכאל ביטון: פה האמת היא בוויכוח, לכל אחד יש אמת אחרת.

חיים בורובסקי: הרבה דוברים התייחסו לסיפור של לול חדש.

חיים בורובסקי: קודם כל, אושרו פה תקנות שמאפשרות להקים לולים בגורן ובדלתות, יישובים בגבול הצפון, לולים חדשים.

חיים בורובסקי: אני שמח על כך, וחשוב שאנשים שפיתחו והשקיעו יוכלו להתפרנס מעמל ידם ומהכספים שהם השקיעו, וזה מבורך.

חיים בורובסקי: יחד עם זאת, לא ברור, באמת לא ברור, למה מועצת הלול כל כך מתנגדת לשנות את אותן הגדרות של לול חדש, הדבר הזה לא נמצא בהסכמה, ולכן אסף לא - - -

מיכאל ביטון: היא לא מתנגדת, היא רק רוצה שתפתור לה בעיה קטנה, של כמה מאות בצפון שאין להם פרנסה.

מיכאל ביטון: זה כל העניין, הם לא מתנגדים, הם מוכנים ללכת אתכם קדימה מאוד.

מיכאל ביטון: אם אתה הולך איתם על האיגרת, שגם ככה באה בקורונה ועיכבתם אותה מביצוע שנתיים, שלוש ופתאום אוכפים אותה ברדיקליות – אם אתה בא לקראתם באיגרת, הם יבואו לקראתך בהרבה דברים.

חיים בורובסקי: אני לא חושב שהאיגרת, שקשורה לסוגיות תברואתיות - - -

מיכאל ביטון: למה לא קשורה?

מיכאל ביטון: היא אירוע חדש.

מיכאל ביטון: אתה אומר: זה אירוע חדש שהוא אוטומטי.

מיכאל ביטון: האכיפה שלה היא חדשה.

מיכאל ביטון: אתם כל הזמן דחיתם את היישום של האיגרת.

חיים בורובסקי: האיגרת מ-2019, יתקן אותי תמיר, ואלה המועדים שקבועים בה, והם נעשו בהתייעצות, בשיתוף מלא של אנשי הענף.

מיכאל ביטון: כן, אבל בשנים האלה לא תקצבתם, לא שמתם מענקים, לא הבאתם להם אדמות, לא היתרי בנייה.

מיכאל ביטון: איך בן אדם יעשה הסבה, אם לא נתתם לו את כל החבילה?

מיכאל ביטון: אתה אומר: זאת בעיה שלך, אתה תבנה לול חדש?

חיים בורובסקי: ההגדרה של לול חדש זו ממש חידה בעיניי, כי בעבר – אני מקריא פה תקנות שהיו בשנת 2020: לול חדש היה לול שהוקם בשנת התכנון ואז נוסף, לעניין הגדרה זו לול שהוקם, לרבות לול קיים שהותאם לדרישות הקבועות בהגדרה זו.

מיכאל ביטון: אבל אתם הבאתם את התקנות של 22', ואתם לא כתבתם את זה שם.

חיים בורובסקי: אדוני, השאלה היא מדוע החברים פה כל כך מתנגדים למשהו שכבר היה קיים בעבר – אפשרו בעבר לאכלס את זה.

מיכאל ביטון: אבל השאלה היא מדוע אתם התרשלתם בכתיבת התקנה של 22', ולא כתבתם מה שצריך להיות כתוב.

חיים בורובסקי: אדוני, אפשרו לאכלס את זה בעבר, והיום מועצת הלול מחזיקה את האנשים כבני ערובה ולא מאפשרת להם לגדל.

מיכאל ביטון: אבל אתה מביא דוגמה שידעתם לתת את הדעת על הדבר הזה בעבר.

מיכאל ביטון: נתתם את הדעת על זה בעבר, למה לא הבאתם את זה ב-22'?

מיכאל ביטון: הנוסח שהבאתם התקבל אוטומטית, למה לא שמתם את זה שם?

חיים בורובסקי: אדוני, השאלה המעניינת היא למה עכשיו מועצת הלול והענף מתנגדים בצורה כל כך קטגורית – ועוד פעם אני אומר שהלולים בגורן ובדלתות מצוין - - -

מיכאל ביטון: הם לא מתנגדים.

מיכאל ביטון: הם לא מתנגדים, הם רוצים לפתור בעיה לא פחות גדולה, שאתה לא מוכן לפתור אותה.

חיים בורובסקי: למה כל האנשים שדיברו פה לא יכולים לקבל את המכסות?

חיים בורובסקי: זה היה קיים בעבר, הם מחזיקים את האנשים האלה כבני ערובה, ממש כך.

מיכאל ביטון: ואתה מחזיק את האנשים בצפון כבני ערובה, את כל האנשים שצחי בן עיון הקריא את שמותיהם, כי אתה לא עושה למענם את אותו מאמץ שאתה עושה למען אחרים.

חיים בורובסקי: אני חושב שיש פה סוגיות של רגולציה שנתקעות מסיבות מסוימות, ויש פה סוגיות של תברואה שהן סוגיות שונות בתכלית.

מיכאל ביטון: לא, אי אפשר לזרוק על מגדל קטן את כל הרגולציה בעולם, בלי להגיד לו מה הדרך לפתרון.

מיכאל ביטון: להגיד לו: תמצא אדמה ותבנה ותביא רישיון, בלי לתת לו היתר ורישיון בעירייה, איך הוא יבנה בדיוק?

חיים בורובסקי: המתווה של איגרת שירותים וטרינריים נעשה בשיתוף הענף וידוע לענף כבר שנים, זה לא משהו שעכשיו מתחילים לאכוף בצורה פתאומית, כולם ידעו את זה מראש.

מיכאל ביטון: כן, אבל התקנה הזאת לא נעשתה בשיתוף.

חיים בורובסקי: השאלה המעניינת היא למה מועצת הלול כל כך מתנגדת לעשות משהו, שכבר נעשה בעבר ולאפשר לאנשים האלה להתפרנס, זאת בעיניי השאלה החשובה ואין עליה תשובה.

חיים בורובסקי: תודה רבה.

שמואל לויט: אני קודם ויתרתי על זכות הדיבור, במצוות היושב-ראש לא להיכנס להתנצחויות היום.

מיכאל ביטון: לא עמדו באווירה הכללית שרצינו לייצר, לא נורא.

שמואל לויט: נוכח דבריו של חיים ידידנו, המכסות חדשות, ההרשמה לגביהן היתה עד 28 בפברואר.

שמואל לויט: תהליך של בדיקה של 571 בקשות לא נעשה ביום ולא ביומיים, עם כל התנאים שיש שם, ולכן המועצה תממש את ה-571 בקשות בדיוק על פי מה שכתוב בתקנות, ככתבן וכלשונן.

שמואל לויט: מי שעומד ויענה על התנאים, הוא יקבל מכסה חדשה, אנחנו לא מתחמקים מזה.

שמואל לויט: למה אנחנו מתנגדים להוספה של 785 מכסות?

שמואל לויט: כי אנחנו מתנגדים למגמת האוצר לפרק את התכנון מבפנים, זה הכול.

חיים בורובסקי: מולי, זה אושר פה.

מיכאל ביטון: אדוני, אתה לא תפריע לו.

מיכאל ביטון: הוא אמר לך את התשובות שלו.

מיכאל ביטון: בטוח שאתם לא מסכימים.

מיכאל ביטון: אם הייתם מסכימים, לא היינו יושבים פה.

שמעון ביטון: השתדלתי להחזיק את עצמי.

מיכאל ביטון: האמת שהצלחת רוב הזמן.

שמעון ביטון: קודם כל, תודה רבה אדוני היושב-ראש, אתה משקיע כל כך הרבה בוועדת הכלכלה בנושא החקלאות בכלל ובשלוחת המטילות בפרט, שהפכה להיות להיט, שכל אזרחי מדינת ישראל רוצים לגדל ולייצר ביצים.

שמעון ביטון: אנחנו נשמח לכל מגדל שיוכל להצטרף, יצטרף בברכה.

שמעון ביטון: אבל חשוב להסביר לכל מי שרוצה להצטרף, שלשלוחה הזאת יש תכנון.

שמעון ביטון: הצטרפות של כמות בלתי סבירה, שהוקצתה בתקנות 2022, ולא חשוב, אישרנו את ההקצאה הזאת, אבל בידיעה שעם ה-785 מכסות האלה ייכנסו לעבודה בפועל ופתיחה של מיליארד ביצים ליבוא בפטור ממכס, תבינו חברים, מה שלא קיבלו החברים פה, ואני לא רוצה לציין שמות, בחוק ההסדרים, שנקרא ביטול תכנון שלוחת המטילות, מנסים באוצר להכניס את זה בסעיפים האלה: תוספת 785 מכסות, פתיחה של יבוא של מיליארד ביצים.

שמעון ביטון: אני רוצה להגיד לחבריי בצפון, בדרום, בעוטף: ברגע שיצטרפו כל המגדלים, תבינו, ההשקעות שלכם ילכו לטמיון, הענף יהיה עם עודפי ביצים, לא יהיה מחיר לביצים, התערובת תמשיך לעלות, לא תהיה כדאיות.

שמעון ביטון: כל מי שהשקיע כסף וכל מי שישקיע כסף, פשוט ייקח את זה מהילדים שלו, יהיה חייב לבנקים, הענף לא יהיה כלכלי.

שמעון ביטון: חווינו את זה בשלוחת הפטם, חברים, במיוחד היישובים שגידלו פטם.

שמעון ביטון: הבינו מה קרה כשביטלו את התכנון בפטם.

שמעון ביטון: נכנסו אינטגרציות, והתחילו לגדל כמויות בלתי סבירות, ומה קרה לשלוחה?

שמעון ביטון: שלוחה שהיתה עם עשרות ואלפי מגדלים הפכה להיות מספר בודד של מגדלים.

שמעון ביטון: זה מה שיקרה לחבריי, שמבקשים להצטרף.

שמעון ביטון: אין לי ספק, ואני בוודאי אשמח שיצטרפו עוד מגדלים, אבל בצורה מבוקרת, שתשאיר להם קיום.

שמעון ביטון: אם כבר משקיעים כסף, שישאירו להם לקיום.

שמעון ביטון: אי אפשר לתכנן ענף לעוד שנה, כשיושבים פה חברי כנסת ומבקשים להביא הצעת חוק לביטול התכנון.

שמעון ביטון: חברים, ביטול התכנון במידי יגמור את כל המשק המשפחתי.

שמעון ביטון: הענף יעבור לכמה טייקונים, יהיה ריכוזי.

שמעון ביטון: המגדלים הבודדים שאנחנו נלחמים עליהם לא ישרדו – על זה צריך להילחם, לשמור על הקיים ולצרף בצורה מבוקרת, כי לפתוח שדרוג של לולים ישנים זה מהלך שהאוצר רוצה אותו, לפתוח חוות פטם שנסגרו לפני כמה שנים ולהחיות אותם לשלוחת המטילות.

שמעון ביטון: אותם לולים ייסגרו בעוד מספר שנים, כי גם הם לא יהיו כדאיים וההשקעות האלה ילכו לטמיון.

שמעון ביטון: לכן יפה שעה אחת קודם.

שמעון ביטון: גם מי שרוצה להשקיע, חברים, שהענף ייכנס לפרופורציה.

שמעון ביטון: יושב פה נציג האוצר – אם דיברת על העבר, גם בעבר הוקצו 350 מיליון שקל לפתיחה.

שמעון ביטון: אני רוצה להגיד לשירותים הווטרינריים, שבעבר תוכננו הרחבות להיתרי בנייה, שצורת הגידול היא בסוללות.

שמעון ביטון: כל הצורה הזאת משתנה היום בחלק מהאתרים.

שמעון ביטון: שינוי של היתר בנייה זאת פתיחה של מסלול להיתר חדש, זה לוקח שנים, והיום לאה אומרת שסוגרים את הלולים וצחי אומר שסוגרים את הלולים, וזה נכון וכואב ולבי איתם, ועליהם נילחם – ועליהם נילחם.

שמעון ביטון: אני שמח שאמרת בהתחלת הדיון, שאנחנו נביא גם את הנושאים שעלו היום, בין אם זה אירוע פרטי של מגדל כזה, או אזור כזה.

שמעון ביטון: בצורה הזאת ועם ההבנה גם של המשרד, גם בראשותך שהחלטת לרתום את הוועדה ואותך לטובת העניין – אני מקווה שבאמת המגמה תהיה חיובית, אבל הענף חייב להיכנס להסדר ארוך טווח, עם תקציבים שאף מגדל, לא בגבול הצפון ולא בעוטף, לא ייאלצו אותם לפרוש מהענף.

שמעון ביטון: ההפך, שיהיה להם טווח פרנסה קדימה ל-15 שנה.

אפרת ורד: רציתי להשלים שני דברים.

אפרת ורד: לגבי מה שנאמר פה על איסור גידול בלול כלובים, חשוב לי להגיד שמדיניות השר בעניין סוגי לולים תעוגן גם בתקנות רווחת מטילות.

אפרת ורד: שם אנחנו גם נבקש לקבוע איסור על הקמת לולי כלובים.

אפרת ורד: לגבי האיגרת, בעקבות דברים שנאמרו פה, השירותים הווטרינריים לא עיכבו את יישום האיגרת בתקופת הקורונה, לוחות הזמים נקבעו מראש באיגרת, פשוט הגענו למועדים, ולאיגרת הזו גם קדמו מכתבים.

מיכאל ביטון: לא היו בעבר דחיות של יישום איגרות כאלה ואחרות?

קריאה: היה חד-משמעית.

אפרת ורד: קריאת הכיוון של המשרד ניתנה כבר בשנת 2014, ואפילו לפני כן, בשנת 2011 במכתב של מנכ"ל המשרד דאז, אחרי זה ס-2014 מנהל השירותים הווטרינריים דאז.

אפרת ורד: היו הוראות שנדחו, אבל משנת 2019 הגענו ללוחות הזמנים שנקבעו באיגרת בשנת 2019.

קריאה: אבל הכול כלובים אדוני.

מיכאל ביטון: אין דיון עכשיו.

מיכאל ביטון: אני מסכם את הדיון.

מיכאל ביטון: קודם כל, אני מברך על מרכיבי ההסכמות שהיו פה ועל הפתרונות שניתנו לחלק מהמגדלים.

מיכאל ביטון: אני מצטער שלא הבאנו יותר הסכמות.

מיכאל ביטון: אני דוחק בצדדים ומבקש מכם לנצל את ההתחלה הזאת ולהמשיך לכל סוגיית המכסות החדשות שיחולקו ויבוצעו, כולל השתתפות מי שרוצה להסב את הלול שלו, כולל פתרון לבעיות נוספות שעלו כאן, כולל חלוקה אזורית הגיונית בכל הארץ, שהברכה הזאת וההזדמנות הזאת לגדל ביצים תתפזר בכל הארץ.

מיכאל ביטון: אנחנו כן רואים חשיבות ועדיפות לגבול הצפון ולעוטף עזה כאזורי עדיפות, כמגדלים שצריכים להיות מתועדפים, והשאר זה לפי שיקולים ולפי מדיניות שאתם תציגו.

מיכאל ביטון: הוועדה הזאת תתכנס הכי מהר שתרצו כדי להביא עוד הסכמות.

מיכאל ביטון: אני מבקש מכם לא לאבד את הזמן הזה באפריל, וכבר להביא לנו במאי עוד גל של הסכמות ביניכם בענף ההטלה, תוך קשב גם לבעיות המיוחדות והייחודיות שעלו פה, למשל: המצב הזה שמצד אחד מאשרים למישהו מסוים לעשות מטילות, ומצד שני זה יכול לפגוע בהזדמנות של מישהו אחר בשל הקרבה שלו אליו.

מיכאל ביטון: מה שנעשה אין להשיב וצריך לפתור את הבעיות האישיות הנקודתיות, אבל צריך להסתכל על המערכת בצורה שלא ניתן למישהו זכויות ונפגע בזכויות של מישהו אחר, כמו האירוע שתואר פה על מטילות שאושרו סביב לול פטם, שעכשיו הרגולציה עליו אחרת, ולא היתה לו זכות להסתייג או לא להסתייג לשינויים שהקיפו אותו במרחב שלו.

מיכאל ביטון: אני מעדיף, כמו שאני תמיד מאמין, עולם הסכמות ופשרות.

מיכאל ביטון: אף אחד לא יקבל פה כל מה שהוא רוצה, וגם יש פה עניין שרוטמן ציין באופן גלוי בלי להתבלבל.

מיכאל ביטון: חבר הכנסת רוטמן והאחרים עושים אותו באופן סמוי.

מיכאל ביטון: יש פה מחלוקת תפיסתית, האם מבטלים את התכנון בענף ההטלה?

מיכאל ביטון: היתה הצעה כזאת כנראה בחוק ההסדרים, היא ירדה מהפרק, ואחרי זה מתחילים לעשות משאים ומתנים.

מיכאל ביטון: האם המשא ומתן הוא אמיתי, שאומר בהנחה שענף ההטלה מתוכנן שנים קדימה, מה המעשים הנכונים?

מיכאל ביטון: זאת אופציה אחת, ושם לדעתי אפשר להגיע להרבה הסכמות; או מעשה אחר שאומר: בוא נחריב את התכנון ונחבל בו ונציף ונייבא ונעשה, ובסוף התוצאה תהיה שתכנון כבר לא קיים ודה-פקטו אין תכנון בישראל.

מיכאל ביטון: אם הממשלה רוצה לבטל את ענף התכנון, שתיתן שיפוי ראוי לכל מי שנהנה מהתכנון הזה, ייתן את המכסות האלה חזרה למדינה, יעשה עסקים אחרים במבנים שהתפנו ובא לציון גואל.

מיכאל ביטון: אבל אם היא לא רוצה לבטל את ענף התכנון, שתביא הסכמות רב-שנתיות, מה המגמות, לאן הולכים ותחלק את המכסות, נגדיל את היצור ונקטין את התלות שלנו בייבוא, למעט הפיקים שתמיד יהיו.

מיכאל ביטון: זאת רוח הדברים של הוועדה.

מיכאל ביטון: אני כן קורא לכם כמשרד החקלאות להקשיב למצוקה שצחי העלה, להקשיב למצוקה של מאות המגדלים הוותיקים שנפגעים מהאיגרת ללא תקווה, ללא עתיד, למצוא איזו אבן דרך שהם יכולים להתחייב עליה לשנה הקרובה, ולאפשר להם לגדל תוך הליווי שלהם, הקצאת ההלוואות והקצאת המענקים לשינוי והסרת החסמים.

מיכאל ביטון: אם אין להם אדמה נוספת ואם אין להם היתר בנייה, בסוף רשות מקומית היא זרוע ממשלתית, ומינהל התכנון הממשלתי אחראי גם על התכנון ברשויות מקומיות.

מיכאל ביטון: אם לא פותרים להם בעיות תכנון, אי אפשר להאשים אותם שהם לא מתקדמים.

מיכאל ביטון: אני מבקש לחשוב מחדש על סוגיית האיגרת ולמצוא פתרון חוקי וראוי, שמצד אחד לא מבטל את הצורך בשיפור התנאים הווטרינרים בלולים הוותיקים, אבל לא פוגע באבחת חרב במאות מגדלים, דווקא החלשים ביותר והקטנים ביותר, כי לגדולים יש הון, יש כסף, יש יכולת הסבה ויכולת גיוס אשראי, ולקטנים יש הכנסה מאוד קטנה, מאוד מוגבלת להשקעות עתידיות.

מיכאל ביטון: חג שמח לכולם, תודה רבה.